text:
VIRÐISGRUNDARLAG - fyri barnaansingarøkið hjá Tvøroyrar Kommunu
Hesi virðir og námsfrøðiliga hugsan leggur Tvøroyrar Kommuna til grund
í sambandi við barnaansingina:
- At skapa álit og tryggleika fyri bæði foreldur og børn, soleiðis at foreldur ekkaleys kunnu fara til arbeiðis og vita, at børn teirra eru í góðum hondum.
- At skapa eitt umhvørvi merkt av umsorgan og tryggleika, har ymiskleikin hjá børnunum verður virdur.
- Í samstarvi við foreldrini, at styrkja um barnsins fjølbroyttu menning í neyvum samspæli við náttúruna.
- At skapa umstøður, so barnið fær møguleika at menna síni skapandi evni.
- At børnini fáa góðar umstøður at spæla og at kanna umheimin.
- At tryggja børnunum fjølbroyttar og mennandi upplivingar.
- At barnið fær møguleika at vera partur av einum felagsskapi við teimum krøvum og teirri ábyrgd, hetta ber við sær.
- At tryggja børnunum eitt heilsugott og stimbrandi umhvørvi bæði innan- og uttandura, hóskandi til aldur og førleika barnsins.
Øll børn á dagstovnaøkinum og í dagrøktini skulu uppliva ein innihaldsríkan og mennandi gerandisdag, ið byggir á barnsins egna áhuga, undran og forvitni.
Børn hava nógvar førleikar og eiga tey, at hava ávirkan á egið lív og harvið teirra gerandisdag ímeðan tey eru á stovni ella í dagrøkt. Á henda hátt læra tey at verða virknir luttakarar í einum fólkaræðisligum samfelag.
Álagt er dagstovninum og dagrøktini hjá Tvøroyrar kommunu, at gera ávíkavist eina námsætlan og eina menningarætlan, ið lýsir arbeiðið við at menna einkulta barnið.
Námsætlan og menningarætlan er samstundis ein arbeiðsætlan, sum skal endurskoðast 2. hvørt ár.


c: text/html

text:
Sum tit kunnu lesa her av tsvim.com, so hava føroyingar í dag sett 3 nýggj føroysk met á Evropeisku JuniorMeistarastevnuni í Antwerpen, Belgia. Pál Joensen í 400 frí við tíðini 4.06.37, Kári J. á Høvdanum í 100 rygg við 1.00.95, og Elspa Mørkøre í 200 rygg við 2.24.41.Tað røkkur tó tíverri ikki longur enn at tey koma heiðurliga langt upp frá botninum av úrslitalistanum.
SwimmingWorld skrivar her at Dani Gyurta úr Ungarn hevur sett nýtt meistarastevnumet í 200 bringu við tíðini 2.11.10, og russiska Yulia Efimova í 50 bringu við tíðini 31.75. Tit kunnu síggja úrslitini her á heimasíðuni hja EJM 2007, har tey eisini skriva um nýggj met og tílíkt, og vísa myndir frá stevnuni.

robotstxt: allowed

filter: keep


text:
21. desember 2018Nr. 168
Kunngerð um fiskiskapin hjá skipum úr ES-londum í føroyskum sjógvi í 2019
Við heimild í § 36, stk. 4, § 37, stk. 2, § 39, stk. 1, nr. 1, 2, 3, 4 og 6, stk. 2, nr. 2, 6, 7, 8 og 9 og stk. 3, § 44, stk. 1 og § 81, stk. 2 í løgtingslóg nr. 161 frá 18. desember 2017 um fyrisiting av sjófeingi, sum broytt við løgtingslóg nr. 33 frá 20. apríl 2018, verður ásett:
Kapittul 1
Virkisøki
§ 1. Kunngerðin fevnir um fiskiskap eftir botnfiski og uppsjóvarfiski í føroyskum sjógvi í 2019 við skipum úr ES-londum samsvarandi sínámillum fiskiveiðiavtalu millum Føroyar og Evropeiska Samveldið.
Kapittul 2
Fiskiskapur eftir botnfiski
§ 2. Loyvt er skipum úr ES-londum at royna í føroyskum sjógvi eftir hesum botnfiskasløgum og nøgdum í 2019:
1) Toskur og hýsa: 885 tons.
2) Upsi: 2.600 tons.
3) Kongafiskur: 100 tons.
4) Blálonga og longa: 1.885 tons.
5) Flatfiskur: 50 tons.
6) Onnur fiskasløg: 700 tons.
Stk. 2. Hjáveiða av langasporli og stinglaksi kann í mesta lagi vera 665 tons, og verður veiðan mótroknað kvotuni av blálongu og longu sambært stk. 1, nr. 4.
Tal av skipum og avmarkingar á ávísum leiðum og eftir ávísum fiskasløgum
§ 3. Í fiskiskapi eftir botnfiski verður loyvt 26 trolarum, harav 13 í senn, sum ikki skulu vera longri enn 180 føtur, at veiða millum 12 og 21 fjórðingar úr grundlinjunum.
Stk. 2. Hóast ásetingina í stk. 1 er talið av skipum í beinleiðis fiskiskapi eftir toski og hýsu, í økinum sunnan fyri 62˚28’N og eystan fyri 6˚30’V, avmarkað til 8 skip, harav 4 í senn.
Stk. 3. Loyvt verður harumframt 70 trolarum, harav 26 í senn, at veiða uttan fyri 21 fjórðingar úr grundlinjunum. Í tíðarskeiðinum 1. mars til og við 31. mai og 1. oktober til og við 31. desember hava hesi skip tó eisini atgongd til at fiska í einum øki millum 12 og 21 fjórðingar úr grundlinjunum, sum liggur millum 61˚20’N og 62˚00’N.
Stk. 4. Hóast ásetingina í stk. 3 er talið av fiskiførum í beinleiðis veiðu eftir upsa, sbr. § 6, avmarkað til 22 í senn, og talið av fiskiførum í beinleiðis veiðu eftir blálongu, sbr. § 7, avmarkað til 20 í senn.
Stk. 5. Loyvt verður harumframt 10 línuskipum, harav 6 í senn, at veiða uttan fyri 12 fjórðingar úr grundlinjunum.
Reiðskapur
§ 4. Fiskiskapurin, sambært § 2, kann fara fram við troli og línu.
Stk. 2. Veiða við bummtroli og við uppsjóvartroli er ikki loyvd. Loyvt er bert at royna við einum troli í senn.
§ 5. Í fiskiskapi eftir botnfiski er ikki loyvt at nýta trol, sum í nøkrum parti hevur smærri meskar enn 135 mm, sbr. tó §§ 6-7.
Stk. 2. Tvørmátið á tráðnum í trolposanum, 8 teir aftastu metrarnar av trolinum, eigur ikki at fara upp um 8 mm. Netið framman fyri posan, millumstykkið, skal ikki vaksa í ummáli úr forkanti í afturkant, og pláturnar í yvirpartinum og undirpartinum skulu vera eins. Meskarnir í hvørjari plátu skulu vera skornir eftir síðu og ikki í nøkrum føri eftir leggi. Posin skal vera úr rektangulerum plátum, har yvirpláturnar og undirpláturnar eru eins. Ummálið í forkanti á posanum skal ikki vera víðari enn afturkanturin á millumstykkinum. Loyvt er at sneiða 3 teir aftastu meskarnar inneftir.
Stk. 3. Tað er ikki loyvt at snøra posan ella á nakran hátt at bera so í bandi, at meskarnir ikki standa fult mát. Tó er loyvt:
1) at knýta tilfar, ið bara verður fest framman og á síðurnar á undirsíðuna av trolposanum fyri at minka um slit, og
2) at lata festið til gjørðina ganga gjøgnum spellið og møguliga vera fest í spellið, tó soleiðis, at spellið ikki liggur fast at posanum av hesi orsøk.
Stk. 4. Tað er ikki loyvt at brúka gjarðir, rundstroppar, tó er loyvt at hava eina gjørð, lyftistropp, í posanum til at býta sundur við. Gjørðin skal ikki vera styttri enn 70% av ummáli trolposans, mált við strektum meski tvørturum á posanum á tí staðnum, har gjørðin er fest til posan.
Serligar ásetingar fyri beinleiðis veiðu eftir upsa
§ 6. Hóast ásetingarnar í § 5, stk. 1-4 er í beinleiðis veiðu eftir upsa loyvt at nýta trol við meskum niður í 120 mm. Eisini verður gjørt tað undantakið, at loyvast kann trolarum í beinleiðis veiðu eftir upsa at nýta rundstroppar, soleiðis at fráleikin millum hvønn rundstroppin er í minsta lagi 1 metur, at rundstropparnir eru festir í minsta lagi í tveimum støðum uttan á trolposanum, at rundstropparnir eru úr sama tilfari sum í posalínuni á trolposanum, og at rundstropparnir skulu ikki vera styttri enn 70% av ummáli trolposans, mált við strektum meski tvørtur um á posanum á tí staðnum, har rundstroppurin er festur til trolposan.
Stk. 2. Skip skulu boða Vørn frá á vakt@vorn.fo, tá ið tey byrja og enda fiskiskap sambært undantaksreglum í stk. 1, eisini tá lagt verður um til annan fiskiskap.
Stk. 3. Beinleiðis veiða eftir upsa er veiða, har upsi er í minsta lagi 85% av veiðinøgdini til einhvørja tíð á túrinum.
Serligar ásetingar fyri beinleiðis veiðu eftir blálongu
§ 7. Hóast ásetingarnar í § 5, stk. 1-4 er í beinleiðis veiðu eftir blálongu loyvt at nýta trol við meskum ikki smærri enn 100 mm á leiðum sunnan fyri 61°30’N og vestan fyri 09°00’ V, og sunnan fyri 60°30’ N millum 7°00’ V - 09˚00’V og økið sunnan og vestan fyri eina linju millum punktini 60°3’N, 07˚00’V og 60˚00’N, 06°00 V.
Stk. 2. Skip skulu boða Vørn frá á vakt@vorn.fo, tá ið tey byrja og enda fiskiskap sambært undantaksreglunum í stk. 1, eisini tá lagt verður um til annan fiskiskap.
Stk. 3. Beinleiðis fiskiskapur eftir blálongu skal ikki rekast á grynri sjógvi enn 500 m.
Máting av meskum og merking av reiðskapi
§ 8. Meskavíddin skal vera soleiðis, at tá ið meskurin verður strektur á vátum neti diagonalt eftir longdini, skal flatt mátitól, 2 mm tjúkt, við tí ásetta mátinum lættliga ganga gjøgnum meskarnar í netinum, sambært starvsreglugerð um meskamáting.
Stk. 2. Fiskireiðskapur, ið ikki stendur mát sambært §§ 5-7, skal vera fyri seg í serligum rúmi ætlað til goymslu av hesum reiðskapi.
Stk. 3. Allar boyur á línureiðskapi skulu vera merktar við kallibókstavunum og havnarkenningarnummarinum hjá fiskifarinum. Allar endaboyur skulu hava eina minst 1,5 metur høga stongboyu við vimpli við havnarkenningarnummari.
Kapittul 3
Fiskiskapur eftir svartkjafti
§ 9. Loyvt er skipum úr ES-londum at veiða upp til 2.500 tons av svartkjafti í føroyskum sjógvi í 2019.
Stk. 2. Umframt kvotuna, sambært stk. 1, hava skip úr ES-londum atgongd at veiða í mesta lagi 22.500 tons av ES kvotuni av svartkjafti í føroyskum sjógvi í 2019.
Stk. 3. Í veiðu eftir svartkjafti, verður hjáveiða av gulllaksi, sum ikki slepst undan, mótroknað kvotunum sambært stk. 1 og 2.
Tal av skipum
§ 10. Í mesta lagi 34 fiskifør kunnu vera til svartkjaftafiskiskap í senn sambært § 9. Talið av fiskiførum kann økjast upp til 38, tá fiskifør partrola.
Stk. 2. Verður ein høvuðsleið til fiskiskapin ásett av Vørn, kunnu 20 skip vera á høvuðsleiðini í senn.
Fiskileiðir
§ 11. Loyvt er ikki at royna eftir svartkjafti við troli á teimum leiðum nevndar í stk. 2 og 3, samanber tó eisini § 23.
Stk. 2. Á landgrunninum innan fyri linjur drignar millum hesi støð og í hesi raðfylgju:
1) 62°50'00"N, 07°11'00"V
2) 62°53'00"N, 06°40'00"V
3) 62°50'00"N, 06°10'00"V
4) 62°43'00"N, 05°38'00"V
5) 62°32'00"N, 05°02'00"V
6) 62°25'00"N, 04°15'00"V
7) 62°19'00"N, 04°00'00"V
8) 62°01'00"N, 04°00'00"V
9) 61°17'00"N, 04°56'00"V
10) 60°26'00"N, 06°10'00"V
11) 60°26'00"N, 06°32'00"V
12) 60°35'00"N, 06°35'00"V
13) 61°23'00"N, 07°30'00"V
14) 61°25'25"N, 08°01'00"V
15) 61°32'48"N, 08°20'30"V
16) 61°49'00"N, 08°41'50"V
17) 62°00'00"N, 10°00'00"V
18) 62°40'00"N, 10°00'00"V
19) 62°40'00"N, 08°00'00"V
20) 62°50'00"N, 07°11'00"V
Stk. 3. Á Føroya Banka innan fyri linjur drignar millum hesi støð og í hesi raðfylgju:
1) 60°50'00"N, 07°57'00"V
2) 61°03'00"N, 07°57'00"V
3) 61°15'30"N, 08°16'00"V
4) 61°13'20"N, 08°42'12"V
5) 61°00'00"N, 09°11'00"V
6) 60°48'40"N, 09°25'00"V
7) 60°24'00"N, 09°07'00"V
8) 60°50'00"N, 07°57'00"V
Reiðskapur
§ 12. Tá svartkjaftur verður veiddur við uppsjóvartroli, skulu meskarnir í trolinum ikki vera minni enn 35 mm.
§ 13. Trolið skal hava innsetta skiljirist, tá roynt verður eftir svartkjafti á leiðunum norðan fyri 60°20'00''N, og sunnan fyri eina linju drigna í ein beinan eystan úr punktinum 63°00'00''N, 06°00'00''V og út á fiskimarkið, og 315° rættvísandi úr punktinum 63°00'00''N, 06°00'00''V og út á fiskimarkið.
Stk. 2. Ristseksjónin skal setast inn framman fyri posan. Ristin skal hava rimar við í mesta lagi 55 mm millum hvørja. Hallið á ristini skal vera 45°-60°. Op skal vera í netinum undir ristini. Opið skal vera breiddin á ristini og skal vera frítt soleiðis, at hjáveiða ótarnað sleppur út. Skjal 1 vísir skitsu av rist og ristseksjón.
Kapittul 4
Fiskiskapur eftir makreli og norðhavssild
§ 14. Loyvt er skipum úr ES-londum at fiska 24.690 tons av makrelkvotuni hjá ES í føroyskum sjógvi í 2019.
Stk. 2. Í mesta lagi 12 fiskifør kunnu vera til fiskiskap eftir makreli í senn, sambært stk. 1. Tó kunnu 20 skip vera á listanum.
§ 15. Tá makrelur verður veiddur við uppsjóvartroli, skulu meskarnir í trolinum ikki vera minni enn 35 mm.
§ 16. Kvotan, sambært § 14, kann í føroyskum sjógvi bert fiskast uttan fyri linjur drignar 12 fjórðingar úr grundlinjunum, samanber tó eisini § 23.
§ 17. Loyvt er skipum úr ES-londum at fiska í mesta lagi 4.500 tons av kvotuni hjá ES av norðhavssild í føroyskum sjógvi í 2019.
Stk. 2. Í mesta lagi 20 fiskifør kunnu vera til fiskiskap eftir norðhavssild í senn, sambært stk. 1.
§ 18. Kvotan, sambært § 17, kann í føroyskum sjógvi bert fiskast uttan fyri linjur drignar 12 fjórðingar úr grundlinjunum og norðan fyri 62˚30 N, samanber tó eisini § 23.
Ásetingar um útgerð umborð fyri skip, sum veiða makrel og norðhavssild
§ 19. Gloppið millum rimarnar í pumpukassanum kann í mesta lagi vera 10 mm. Rimarnar skulu vera sveisaðar fastar. Um pumpukassin hevur hol í staðin fyri rimar, skal tvørmátið á holunum ikki fara upp um 10 mm. Hol í sliskuni, áðrenn pumpukassan, skulu ikki vera meiri enn 15 mm í tvørmát.
§ 20. Skip skulu ikki vera innrættað soleiðis, at møguligt er at tøma fisk úr tangunum yvir borð undir vatnlinjuni.
§ 21. Vørn kann krevja at fáa tekningar frá skipum, sum vísa, hvussu fongurin verður hagreiddur umborð og um tømingarmøguleikar. Skip skulu til einhvørja tíð hava avrit av hesum tekningum umborð.
§ 22. Fiskifør, sum ikki frysta veiðuna umborð, hava ikki loyvi at hava ella brúka sjálvvirkandi støddarskiljarar umborð. Verður veiðan fryst ella virkað umborð, skal hetta gerast beint eftir støddarskiljing.
Kapittul 5
Ymiskar ásetingar
Friðaðar leiðir
§ 23. Í tíðarskeiðinum 1. januar til 31. desember, báðir dagar íroknaðir, er ikki loyvt at veiða við nøkrum veiðihátti innan fyri linjur drignar 12 fjórðingar úr grundlinjunum.
Stk. 2. Fiskifør, sum fiska sambært hesi kunngerð, skulu halda seg til ásetingarnar um friðað øki ásettar í kunngerð um at friða ávísar leiðir í føroyskum sjógvi fyri veiðu við troli og øðrum reiðskapi og § 1 í kunngerð um tíðaravmarkað veiðibann á gýtingarleiðum fyri skip úr Noregi og ES-londum.
Loyvi
§ 24. Fiskifør úr ES-londum kunnu bert byrja fiskiskap á føroysku landleiðunum, um tey eru á lista yvir fiskifør, sum ES hevur givið loyvi at fiska á føroysku landleiðunum sambært hesi kunngerð. Listin skal vera fráboðaður og góðkendur av føroyskum myndugleikum. Á listanum skal vera frámerkt, hvat fiskaslag fiskifarið hevur loyvi at fara til beinleiðis fiskiskap eftir.
Hjáveiða í fiskiskapi eftir svartkjafti, makreli og norðhavssild
§ 25. Í fiskiskapi eftir svartkjafti, makreli ella norðhavssild skal samlaða hjáveiðan av fiskasløgunum toskur, hýsa, upsi og kongafiskur, hvørki fyri hvørt hál ella fyri túrin, vera meiri enn 2% av samlaðu veiðuni fyri túrin ella hálið.
Stk. 2. Skiparin hevur skyldu at boða Vørn frá, er íblandingin av fiskasløgunum toskur, hýsa, upsi og kongafiskur meiri enn 2% av vektini í hvørjum háli ella kasti.
Ungfiskur
§ 26. Í beinleiðis veiðu eftir svartkjafti skal íblandingin av ungfiski í hvørjum háli ikki vera meiri enn 50% í tali. Svartkjaftur, ið er minni enn 23 cm, mátaður fremst úr høvdinum til aftast á stertinum, er ungfiskur.
Stk. 2. Í beinleiðis veiðu eftir upsa skal íblandingin av ungfiski í hvørjum háli ikki vera meiri enn 30% í tali. Upsi, ið er minni enn 55 cm, mátaður fremst úr høvdinum til aftast á stertinum, er ungfiskur.
Stk. 3. Í beinleiðis veiðu eftir blálongu skal íblandingin av ungfiski í hvørjari setu ikki vera meiri enn 25% í tali. Blálonga, ið er minni enn 75 cm, máld fremst úr høvdinum til aftast á stertinum, er ungfiskur.
Stk. 4. Í beinleiðis veiðu eftir longu skal íblandingin av ungfiski í hvørjari setu ikki vera meiri enn 25% í tali. Longa, ið er minni enn 75 cm, máld fremst úr høvdinum til aftast á stertinum, er ungfiskur.
Stk. 5. Í beinleiðis veiðu eftir toski skal íblandingin av ungfiski í hvørjari setu ella í hvørjum háli ikki vera meiri enn 30% í tali. Toskur, ið er minni enn 50 cm, máldur fremst úr høvdinum til aftast á stertinum, er ungfiskur.
Stk. 6. Í beinleiðis veiðu eftir hýsu skal íblandingin av ungfiski í hvørjum háli ella í hvørjari setu ikki vera meiri enn 30% í tali. Hýsa, ið er minni enn 45 cm, máld fremst úr høvdinum til aftast á stertinum, er ungfiskur.
Stk. 7. Í beinleiðis veiðu eftir kongafiski skal íblandingin av ungfiski í hvørjum háli ella í hvørjari setu ikki vera meiri enn 25% í tali. Kongafiskur, ið er minni enn 37 cm, máldur fremst úr høvdinum til aftast á stertinum, er ungfiskur.
Stk. 8. Er íblandingin av ungfiski, sambært stk. 1-7, størri enn ásetta hámarkið, skal skiparin alt fyri eitt boða Vørn frá. Skiparin hevur skyldu at upplýsa íblandingina av ungfiski, tá ið Vørn biður um tað.
§ 27. Sambært § 69, stk. 1 í løgtingslógini kann Vørn áseta bráðfeingis veiðibann fyri ávísan fiskiskap á ávísum leiðum í føroyskum sjógvi, har íblandingin av ungfiski ella hjáveiða er meira enn ásetta hámarkið. Bráðfeingis veiðibann kann lýsast fyri upp til 4 vikur hvørja ferð.
Minstamát á fiski
§ 28. Fiskur, ið ikki stendur hesi mát, mátaður fremst úr høvdinum til aftast á stertinum, er undirmálsfiskur:
1) Toskur, Gadus morhua, 40 cm.
2) Hýsa, Melanogrammus aeglefinus, 37 cm.
3) Reyðsprøka, Pleuronectes platessa, 40 cm.
4) Lálla, Glyptocephalus cynoglossus, 28 cm.
5) Tunga, Microstomus kitt, 30 cm.
6) Kalvi, Hippoglossus hippoglossus, 45 cm.
7) Sild, Clupea harengus, 22 cm.
8) Glaskvoysa, Lepidorhobmus whifflagonis, 25 cm.
9) Laksur, Salmo salar, 60 cm.
10) Hvítingur, Merlangius merlangus, 30 cm.
11) Stórur kongafiskur, Sebastes marinus, 30 cm.
12) Trantkongafiskur, Sebastes mentella, 30 cm.
13) Blálonga, Molva dipterygia, 60 cm.
14) Longa, Molva molva, 60 cm.
15) Brosma, Brosme brosme, 40 cm.
16) Langasporl, Coryphaenoides rupestris, 40 cm.
17) Gulllaksur, Argentina silus, 28 cm.
18) Havtaska, Lophius piscatorius, 50 cm.
19) Upsi, Pollachius virens, 45 cm.
20) Svartkalvi, Rheinhardtius hippoglossoides, 35 cm.
21) Makrelur, Scomber Scombrus, 30 cm.
Stk. 2. Veiðan av undirmálsfiski fyri hvønn túr skal ikki vera meiri enn 5% av samlaðu vektini av veiðuni fyri túrin. Tó kann veiðan av undirmálsmakreli vera upp í 10% av samlaðu vektini av veiðuni fyri túrin.
Umrokningarfaktorar
§ 29. Við umrokning av fiski og fiskavørum til runda vekt skulu, umframt ásetingarnar í kunngerð um umrokningarfaktorar, hesir umrokningarfaktorar nýtast fyri svartkjaft:
1) Kruvdur, við høvdi: 1,20.
2) Kruvdur, avhøvdaður: 1,40.
3) Flak við skræðu og beinum: 2,80.
4) Flak, uttan skræðu, við beinum: 2,80.
5) Flak, uttan skræðu og bein: 2,80.
6) Fiskamjøl: 5,11.
Útblaking
§ 30. Loyvt er ikki at blaka ella sleppa fiski útaftur.
Fiskireiðskapur
§ 31. Kemur skip inn á øki, har tað ikki hevur loyvi at fiska, skal allur fiskireiðskapur vera burturstúgvaður á sínum natúrliga staði og trolwirar úrsjeklaðir.
Umskipingar
§ 32. Sambært § 37, stk. 1 í løgtingslógini er umskiping av veiðu ikki loyvd.
Stk. 2. Vørn kann tó loyva umskiping við bryggju í føroyskari havn samsvarandi galdandi NEAFC reglum hesum viðvíkjandi.
Fráboðanarskyldur
§ 33. Skip úr ES-londum, sum sambært § 24 hava loyvi at fiska á føroysku landleiðunum, skulu senda fráboðan til Vørn, sum nærri ásett í skjali 2 til hesa kunngerð.
Kapittul 6
Revsireglur og gildiskoma
Revsing
§ 34. Brot á § 2, stk. 2, §§ 4-8, §§ 11-13, 15-16 og 18-20, § 21, 2. pkt., §§ 22-23 og 25, § 26, stk. 8, § 28, stk. 2, §§ 29-31 og 33 verða revsað við sekt, er ikki harðari revsing ásett eftir aðrari lóg. Á sama hátt verður tann revsaður, sum ikki ger eftir boðum ella fylgir boðum, sambært § 21, 1. pkt., ella sum umskipar uttan loyvi, sambært § 32, stk. 2.
Stk. 2. Feløg og aðrir løgfrøðiligir persónar verða revsað sambært reglunum í kapitli 5 í revsilógini.
Stk. 3. Sambært § 87 í løgtingslógini kann Vørn beinanvegin taka aftur rættin til at reka vinnuligan fiskiskap, um brot er framt sambært stk. 1. Rætturin at reka vinnuligan fiskiskap kann takast aftur upp til 4 vikur hvørja ferð.
Gildistíð
§ 35. Henda kunngerð kemur í gildi 1. januar 2019 og fer úr gildi 31. desember 2019.
Fiskimálaráðið, 21. desember 2018
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Skitsa av rist og ristseksjón í svartkjaftaveiðu
Skiljiristin hevur sum endamál at skilja stóran fisk frá smáum og sleppa størra fiskinum út gjøgnum op í undirnetinum.
Ristseksjón
Ristseksjónin skal setast inn framman fyri posan. Ristin skal hava rimar við í mesta lagi 55 mm millum hvørja. Hallið á ristini skal vera 45° - 60°. Op skal vera í netinum undir ristini. Opið skal vera breiddin á ristini og skal vera frítt soleiðis, at hjáveiða ótarnað sleppur út.
Skjal 2
Fráboðanir til Vørn
Niðanfyri standandi fráboðanir skulu sendast til vakt@vorn.fo, telefaks +298 313981 ella INMARSAT-C 492880010.
1) COE - Fráboðan um, at fiskiskapur byrjar. Skal sendast, í fyrsta lagi 6 tímar og í seinasta lagi 2 tímar, áðrenn skipið kemur inn í føroyskt fiskiøki.
Fráboðanin skal hava fylgjandi tekst:
2) CAT – Veiðifráboðan hvønn dag. Fráboðanin skal sendast, sjálvt um eingin veiða er fingin. Skal sendast dagliga fyrrapartin áðrenn kl. 12 UTC.
Fráboðanin skal hava fylgjandi tekst:
3) COX – Fráboðan um, at fiskiskapur endar. Skal sendast, í fyrsta lagi 8 tímar og í seinasta lagi 2 tímar, áðrenn skipið skiftir frá einum fiskaslagi til eitt annað ella gevst at fiska. Verður farið úr føroyskum sjógvi, skal fráboðanin sendast í seinasta lagi 12 tímar áðrenn.
Fráboðanin skal hava fylgjandi tekst:


text:
3. juni 2015
Sørvágs Country- & Bluesfestivalur og Hammer Shuttle hava gjørt avtalu um busskoyring úr Sandavági og Bø til Sørvágs, undir festivalinum.
Tey ferðandi, sum brúka bussin millum Sørvág og Sandavág og millum Bø og Sørvág gjalda krónur 50,- fyri einvegis túr.
Bussarnir koyra frá SÍF húsinum í Sandavági og frá Gamla skúla í Bø til høvuðsinngongdini mitt í Sørvágs bygd. Úr Sandavági steðga bussarnir í Miðvági við handilin hjá Jákup.
Tá bussarnir koyra úr Sørvági til Bíggjars og Sandavágs, verður koyrt frá parkeringsøkinum við høvuðsinngongdina.
Avtalan inniheldur hesar túrar:
Fríggjadag 5. juni 2015
Úr Sandavági til Sørvágs Úr Bø til Sørvágs
kl 16:25 kl 16:55
kl 19:45
kl 21:45 kl 22:15
kl 23:45
Úr Sørvági til Sandavágs Úr Sørvági til Bíggjars
kl 02:50 kl 02:30
Leygardagur 6. juni 2015
Úr Sandavági til Sørvágs Úr Bø til Sørvágs
kl 14:30 kl 14:55
kl 17:30 kl 17:55
kl 19:45 kl 20:15
kl 21:45
kl 23:45
Úr Sørvági til Sandavágs Úr Sørvági til Bíggjars
kl. 03:50 kl 03:30
Bussarnir koyra eisini aðrar tíðir um Hammer Shuttle metir, at tørvur er á meira koyring.
Ferðaætlanin sæst á heimasíðuni country.fo
Annars verður víst til heimasíðuna hjá SSL har ferðaætlanin hjá Bygdarleiðir millum Sørvág og Tórshavn sæst.


text:
Nýtt Staklag hjá The Crowberry Band, Gone Like Yesterday
Mentan14-03-2018 - 12:46 - Jóanis Albert Nielsen
16. mars kemur nýggja lagið Gone Like Yesterday hjá The Crowberry Band. Lagið snýr seg um eina gamla flammu.
The Crowberrry Band er navnið á orkestrinum hjá Janus á Húsagarði sum bleiv stovnað í 2015, og hevur spælt konsertir í spælistøðum og festivalum kring landið. Tónleikurin hevur millum annað íblástur í Írskum fólkatónleiki. The Crowberry band koma út við fyrstu fløgu Good Luck í fyrstu helvt av 2018. Janus á Húsagarði hevur skrivar allar tekstir og løg.
Á Gone Like Yesterday Spæla: sang: Janus á Húsagarði, kór sang: Brenna McCormick Jacobsen, kór sang: Malan Thomsen, guitar: Uni Debess, trummir: Brandur Jacobsen, piano/rhodes/guitar/kór sang: Finnur Hansen, bass: Johannis av Rógvu Joensen, rytmi guitar: Ragnar Finsson


text:
Anne-Elisabeth Falkevik Hagen, sum er kona norska milliarderin Tom Hagen, varð tikin úr heimi sínum fyri 71 døgum síðani.
Brotsmenninir krevja at fáa loysipening í kryptovaluta, og hetta er sostatt fyrstu ferð, at kryptovaluta verður kravt sum loysipening í Norra.
Løgreglan hevur arbeitt við sakini í loyndum, men nú hevur hon valt at almannakunngera sjónband, har illgrunasamir menn síggjast ganga uttanfyri húsini hjá Hagen húskinum tann morgunin Anne-Elisabeth varð burturflutt.
Løgreglan vil í samband við menninar og vónar at teir sjálvir seta seg í samband við løgregluna ella at onnur fólk kenna teir.


text:
Førleikar hjá barninum
Førleikarnir hjá einum barni í ferðsluni eru tongdir at bæði aldri og evnum hjá tí einstaka barninum. Tú sum foreldur mást meta um, hvat júst títt barn megnar – bæði í mun til tær ferðsluvenjingar, tit hava gjørt saman, og í mun til ferðsluna har tit búgva.
Minst til, at tað krevur nógvar endurtøkur og venjingar, áðrenn barnið minnist, hvussu tað skal bera seg at í ferðsluni. Niðanfyri standandi aldursásetingar skulu tí skiljast sum leiðbeinandi.
3-4 ára gamalt
- Barnið kann læra einfaldar reglur um at vera til gongu, men tað verður lættliga órógvað og er bráðlynt, um okkurt fangar uppmerksemið. Leið barnið og lat tað ganga innast á gongubreytini, t.v.s. longst burturi frá ferðsluni.
4-5 ára gamalt
- Byrjið at venja á súkklu, har eingin ferðsla er.
- Enn er ov tíðliga at lata barnið vera einsamalt í ferðsluni – bæði til gongu og á súkklu.
- Barnið dugir enn ikki at meta um eina vandastøðu.
5-7 ára gamalt
- Barnið megnar at savna seg um ferðsluna stutta tíð í senn.
- Barnið kann ganga sjálvt, har lítil ferðsla er.
- Flestu børn duga at meta um ein týðiligan vanda, og summi duga at fara tvørtur um ein veg, har sýnið er gott. Torført er tó framvegis at hava yvirlit við ein krossveg.
- Tá barnið dugir at brúka bremsuna og at súkkla uttan at vingla, kann tað súkkla á vegi við lítlari ferðslu, um tað hevur roynt at súkklað saman við vaksnum. Tó sjálvandi bert um foreldur meta barnið vera nóg búgvið til tað.
6-7 ára gamalt
- Barnið kann ganga einsamalt í skúla á tryggari skúlaleið.
- Børn skulu sambært lóg vera 6 ára gomul fyri at súkkla einsamøll í ferðsluni. Barnið hevur tó framvegis ilt við at meta um frástøðu og ferð, so barnið eigur at fylgjast við einum vaksnum, um tað súkklar í skúla.
8-10 ára gamalt
- Um 9 ára aldur dugir barnið at bráðsteðga, um tað gerst neyðugt, eitt nú tá barnið skal tvørtur um ein veg.
- Flestu børn duga nú at meta um ferðsluna og kunnu sostatt ganga sjálv í skúla.
- Barnið kann koyra í bussi, um leiðin er lutfalsliga einføld.
- Er skúlaleiðin vælkend og trygg og uttan harða ferðslu, kann barnið súkkla sjálvt í skúla, um tað hevur vant at súkkla í umhvørvinum saman við vaksnum.
10-12 ára gamalt
- Sjón og hoyrn eru týdningarmikil í ferðsluni fyri at kunna síggja og hoyra hvaðan ljóðini koma og fyri at meta um t.d. ferð og frástøðu. Barnið er ikki ment at fullnýta sjón og hoyrn fyrr enn um 10 ára aldur.
- Flestu børn megna eina meira krevjandi skúlaleið á súkklu ella í bussi – eisini at skifta buss. Hetta er tó treytað av venjing saman við vaksnum í ferðsluni og valdast sjálvsagt um ferðsluna.
12 ár
- Eitt barn, sum hevur royndir og hevur gjørt venjingar, megnar nú at hava yvirlit í ferðsluni at kalla á hædd við vaksin. Barnið er nú búgvið at ferðast sjálvt í ferðsluni. Tó valdast tað sjálvandi ferðsluna. Summastaðni er ikki ráðiligt at súkkla, hvørki hjá børnum ella vaksnum.
- Hevur barnið ongar royndir, skal venjing til, eins og hjá yngri børnum.
Keldur: Sikker Trafik og Trygg Trafikk


text:
Bulgaria
Bulgaria er eitt lýðveldi í Evropa. Í norðri hevur Bulgaria mark við Rumenia, í suðri við Turkaland og Grikkaland, og í vestri við Lýðveldið Makedónia og Serbia. Landaøki, ið nú er Bulgaria, hevur mestsum alla tíð sína staðið í skugganum av sterku grannum sínum. Bæði grikkar, rómverjar og turkar hava rátt her, og frá 1944 til 1989 var Bulgaria partur í kommunistiska Eysturevropa.
Innihaldsyvirlit
Søga[rætta | rætta wikitekst]
Bulgaria var í gomlum døgum máttmikið ríki, men seinni løgdu býsantiskar og síðan osmanniskar herdeildir landið undir seg. Í 1870-árunum fóru bulgarar at krevja frælsi. Turkar fóru ógvuliga harðliga fram ímóti sjálvstýrisrørsluni, og tað elvdi til vreði í Evropa, helst í Russlandi. Í 1877 leyp Russland á Turkaland. Bretar stuðlaðu turkum, og í 1878 varð vápnahvíld fingin í lag ímillum londini við San Stefano-avtalini. Eftir avtaluni gjørdist Bulgaria væl størri, men ikki leið long tíð, so var syðri partur í landinum aftur undir turkiskum yvirræði. Í 1887 sameindu bulgarar við Stefani Stambulov á odda (1854-1895) norðara og syðra part og valdu Ferdinand av Coburg, skyldmann Victoriu drotning, til valdsharra. Men í sjey ár var Stambulov veruligi valdsharrin í Bulgaria, sum nú gjørdist sterkasta Balkanlandið og hildið at vera sterkasta bulverkið fyri russiskari landtøku á Balkan. Stambulov legði alla orku í at fáa semju í lag við Turkaland, gamla fígginda Russlands, tað hóvaði ikki Ferdnandi, sum setti hann frá í 1894. Stambulov varð myrdur í 1895, kanska vóru Ferdinand og russar vorðnir samdir um at beina fyri honum.
Fólkið[rætta | rætta wikitekst]
Mesta fólkið er bulgarar; lítil partur turkar og makedónar.
Politikkur[rætta | rætta wikitekst]
Mentan[rætta | rætta wikitekst]
Fólkið hevur altíð lagt dent á at goyma gamlar bulgarskar siðir. Tí hava mangir býir sínar sermerktu stevnur við tónleiki og skrúðgongu. Siður er mangastaðni, at stevnufólkini lata seg í skreytbúna og gekkaskort, ið tey sjálvi hava gjørt.
Tónleikarar[rætta | rætta wikitekst]
Búskapur[rætta | rætta wikitekst]
Síðan 1989 hevur ein liður fram ímóti fólkaræði og at umskipa búskapin verið at skifta ríkisriknu stórgarðarnar sundur í smáar garðar. Nógv hevur eisini verið gjørt at fáa útlendsk ferðafólk at koma til gomlu býirnar og til strendurnar við Svartahav. Jarnmálmurin og kolið í Bulgaria eru ikki so góð, sum krevst at gera jarn, ið kann nýtast í tungídnaðinum. Fyrr keypti Bulgaria jarn, kol og olju bíliga úr Sovjetsamveldinum, men nú má hetta verða keypt á fría marknaðinum. Seinastu árini hevur Vesturevropa lænt Bulgaria nógvan pening at umskipa og menna ídnaðin, til dømis telduídnaðin. Klædnaídnaður og matvøruídnaður eru tyðandi vinnuvegir.
Landafrøði[rætta | rætta wikitekst]
Fleiri enn ein millión fólk býr í høvuðsstaðnum Sofia. Býurin er týðandi ídnaðarmiðdepil, og bæði á láglendinum og í hálendinum uttan um býin hava bøndurnir nógv dýrahald. Mangir gamlir og vakrir bygningar eru í býnum, til dømis Alexander Nevsky-kirkjan, bygd teimum russisku hermonnum til minnis, ið róku turkar úr Sofia í 1878. Vegakervið í Bulgaria er gott. Í Sofia koyrir meginparturin av fólkinum í tráðbussum.
Býir[rætta | rætta wikitekst]
Keldur[rætta | rætta wikitekst]
Hygg eisini at[rætta | rætta wikitekst]
Ávisingar úteftir[rætta | rætta wikitekst]


text:
Hvar gongur reisan
Hvør tykkara, sum hevur hundrað seyðir og hevur mist ein teirra, letur ikki teir níggju og níti vera eftir í haganum og fer at leita eftir tí burturmista, inntil hann finnur hann? (Luk. 15, 4)
Í heiminum eru tað mangar meiningar. Í politikki og í mongum øðrum samanhangi mugu vit boyggja okkum fyri teimum avgerðum hjá fjøldini. Tað blívur tikið til eftirtektar frá tí stóra flokki – frá mongdini. Tað einkulta menniskjans týdningur hevur minni virði í heimsins eygum. Lukku tí, er tað stikk mótsett í tí andaliga heiminum - í Guds ríkið. Sæð við Guds eygum og málið, við hansara málistokki er hvørt einkult menniskja nakað serligt og dýrabart. Vit eru jú, dýrt keypt í Jesus Kristi blóði. Har telur hvørt einkult menniskja! Eingin verður gingin framvið, eingin verður gloymdur.
Í hesum orðum vil Jesus útgreina fyri okkum, at tað júst er umsorgan fyri tí einkulta. Sjálvt um hirðin hevur fingið teir níggju og níti trygt í rætt, yvirsær hann ikki – og gloymir ikki – tað eina, sum er fari av leið í oyðumørkini og er í einari hjálparleysari støðu. Hann ferð út at leita eftir tí. Og hann blívur við at leita, inntil hann finnur tað! Soleiðis er Jesus. Hann gloymir ongan!
Kanska følir tú teg aleinaðan og fortaptan, gloymdan og gingin framvið. Tað er tungt. Men so skulu hesi orð júst blíva til gleði og uggan fyri teg. Tú ert ikki gloymdur av Jesusi! Hann hevur umsorgan fyri tær, tí Jesus tekur sær av tí einkulta. Hann kennir teg, hann sær teg, hann veit um tína neyð. Hann veit eisini, at tú ikki ert førur fyri at náa hann. Tí kemur hann til tín.
Hann tekur initiativið. Tær nýtist ikki at spyrja: ”Hvussu finni eg fram til Gud!” Tí tað maktar tú ikki, og tað hevur Gud heldur ikki rokna við! Tí leitar hann teg, og kemur tær ímóti, í sínum orði. Tí er tað umráðandi, at tú vilt lata teg finna av Gudi. At tú ikki blívur við at flýggja frá honum.
Men Jesusar umsorgan fyri tær heldur ikki uppat her, tí: ”Við at venda við og vera kvirr skulu tit verða frelst.”(Jes. 30, 15.) Gjøgnum umvendilsi portri koma vit inn í Guds ríkið. Onnur inngongd finst ikki. Og tað umfatar øll menniskju. Vit eru øll á ferð gjøgnum lívið, í styttri ella longri tíð. Tann álvarsami spurningurin er: Hvar gongur reisan til, hvar vil hon enda ein dag!
Kósin er sett fyri okkum, vegurin er lagdur. So er tað bæði hugstoytt og óhugnakent at menniskju ikki níta hann, men í staðin royna at byggja sín egna. Mong eru tey, ið reka runt á lívsins ótryggu bylgjum og finna útav, at teirra stríð ikki førir tey uppeftir, men longur og longur niður. Tey rópa eftir troyst og friði. Tey sóknast eftir svari, ið kann hjálpa tí ófriði, og tí andaliga tómleika, sum hóttir menniskja ættina í dag.
Mong eru søkjandi – uttan at finna. Man kann ikki koma út úr tí ónda sirklinum. Tí er úrslitið tómleiki, stress og ringir nervar. Orsøkin er tígulig: Man sóknast á skeivum støðum, man fylgdi tí skeivu kósini! Tí bleiv sálin ikki nøkta (metta). Vit blivu ongantíð kvirr ella still.
Hesi orð frá Amos rópa til okkum:”Leitið til Harrans, at tit mega liva.”Her hava vit svarið. Men tað krevur eina broyting av tí kós, ið er sett fyri tíni reisu. Vegurin, sannleikin og lívið er Jesus. Fyri okkum menniskju gongur eingin vegur til Guds uttan um Jesu persón! Ongin annar vegur! Má tað standa krystallklárt fyri okkum.
Í tí Jesus sigur, at hann er vegurin, gevur hann okkum svarið uppá, hvussu vit kunnu náa tað himmalska máli. Tann, sum hevur Jesus í sínum hjarta, er á tí rætta vegnum. Tann, íð trýr á Guds son, Jesus Kristus, hevur ævigt lív! Soleiðis fata vit hesi orð: ”Leitið til Harrans, at tit mega liva.” Tann, sum við trúgv er blivin sameindur við Jesus, eigur lívið í Gudi. Hann veit, hvat tað virkuliga lívið er. Og vegurin, ið førir til tað himmalska málið, kennir hann eisini: Jesus er vegurin fyri hann! Ikki bert ein partur av vegnum, men allur vegurin.
Evangelii er fyri syndarar. Bið Gud opna tíni eyður, so tú fær tína sonnu støðu at síggja. Jesus er ikki komin at frelsa onnur enn fortaptar syndarar. Takka honum, at tú ikki nýtist at gera nakað fyri at blíva eitt Guds barn, men hann frelsir teg, bert av náði.
Gud vil, at tú skalt koma, sum tú ert. Tá fyrstani vil hann umskapa teg, og tú verður eitt nýtt menniskja. Guds ríkis innbjóðing hevur altíð hetta orðaljóðið: Nú er alt tilgjørt. Komi. Alt er til reiðar. Tí henda innbjóðing er grunda á Jesu fullgjørdu sáttargerð: ”Tað er fullgjørt.”


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
Grundin undirn Jonsa handli .
August 31 , 2005Er tað rætt sum eg lesið, at tað kostar 26.250 kr. v/mvg gott nokk, at málað eina pinkulítla grund ????
Tit burdu skammast at brúkt so nógvar av okkara pengum til hetta. Handan grundin kann verða málað uppá uml. 10 tímar. Vit hava í komununi fleiri starvsfólk, sum høvdu kunna gjørt hesa uppgávuna 4 ferðir bílgari.
Sera, sera ónøgdur eygleyðari.
Savn við bygdaráðs samtyktum !
August 29 , 2005Vinarliga latið samtyktirnar frá bygdarásfundunum standa á heimasíðuni. Ikki sum nú lata hana standa til tann næsta er samtykt.
Tí tað er oftani at ein vil síggja hvat var samtykt, t.d. fyrr í árinum.
Vinarliga
Borgari
Fólkatal
August 17 , 2005Finnast hagtøl yvir íbúgvar í Vestmanna kommunu?
Eg skrivi eina ritgerð um málføri í Norðurstreymoy, og í tí sambandi ætlaði eg at fáa til vega yvirlit yvir fólkatalið í økinum, helst so langt aftur, sum til ber.
Vinarliga
Sólvá Jónsdóttir
Grundstykki
August 10 , 2005Hvat kosta grundstykkini ?
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Nýtt 5-mannafar til Miðvágs
ítróttur23-12-2018 - 21:04 - Jóanis Nielsen
Miðvágs Róðrarfelag skrivar:
Í fjør samtykti nevndin at byggja eitt nýtt 5.mannafar, soleiðis at vit kunnu hava trý 5.mannafør í felagnum. Áhugin hjá ungu rógvarum í oynni hevur verið stórur, og tískil varð neyðugt við einum afturat.
Sámal Hansen, bátasmiðjur í Runavík, játtaði at byggja tað, so tað manglaði bert fígging. At samla inn pening gekk avbera væl, og enn einaferð er tað takka verið tykkum øllum í oynni, ið altíð stuðla felagnum so væl.
Mánadagin 17.12.2018 strekti Sámal kjølin,og í kvøld vóru umboð úr nevndini og trúgvi stuðulin Ingi Ellefsen ein túr í Runavík og hugdu at arbeiðinum.
Væntandi kemur báturin til Miðvágs fyrst í februar, og verður fyrstu ferð flotaður og signaður á Flaggdegnum í 2019.🇫🇴🇫🇴
Nýggja 5.mannafarið skal sjálvandi hava navn, og hevur bygdafólkið møguleika at koma við uppskotum.😊
Møguleiki verður at lata inn uppskot til navn millum jól og nýggjár, meðan vit selja fýrverk í Øðuni.🎉🎊🎇
Viðkomandi við besta uppskotinum, vinnur eitt gávukort frá Atlantic Airways.✈
Ein spennandi tíð fyri framman, og vit gleða okkum til kappingarárið 2019.🛶🎖🏆
-nevndin


text:
Kelduvaðið - Tala: Niels Pauli Nónstein "Dirvi og áhaldni í tænastuni" Orðið: "Jens búði hjá Harranum"
Sending frá Evangelisku Røddini (EvR)
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Samrøða: Bjarni Arnason um føroysku fiskivinnuna
Fakta kekking av Ingolf S. Olsen
Magnus Heinason gjørdi bummtúr eftir toski
Vespureiðrið (100) - 18. mars 2019
EFTIRSKÚLI Á TVØROYRI Í AUGUST
Hugnaløtan (54) - Gestur: Hjalgrím Davidsen
So kom Markus
Tí eigur onkur at steðga verandi ætlanum, áðrenn stórskaðin hendir.
"Kom á 2069!" (52) - 15. mar 2019
Skulu frysta kalvan umborð
Komið øll við (3) - Gestur: Uni Árting, um dart - 14. mars 2019
Dómadagsmiðlar og politikarar siga eitt, veruleiki sigur annað
Prát við Rigmor Dam, fyrrv. mentamálaráðharra
Toskurin ferðast
Álvara Kaj Leo, meinar tú tað? Einki er meira veruleikafjart.
Hvast orðaskifti á tingi um Landsbankan
Samkynda forkvinnan hjá skotsku konservativu júst fingið barn
Komið øll við (3) - Gestur: Jógvan Skorheim - 14. mars 2019
Normenn fingu rættuliga stóran tosk
Sendið boð eftir fráfarna stjóranum
Rák (37) Barnarættindadagar 2019 vísa hvar barnarættindi verða brotin í Føroyum
Hjalmar Zachariassen; Fólksins ogn
Hjálparfólkafelagið og Betri hava kunningarfund
Fyrsta flagið er loyst fyri eini risastórari verkætlan við eigaraíbúðum í Vesturbýnum í Havn
Samband
Postboks 226
FO-600 Saltangará


text:
Tróndur Arge 07.11.2018 (20:32)
Hesir eru útisetarnir á landsliðnum
Komandi fríggjadag fer Lars Olsen, A-landsliðsvenjari, at kunngera endaliga hópin til UEFA Nations League dystirnar móti Aserbadjan og Malta, skrivar FSF.fo. Longu nú er greitt hvørjir útisetar verða við.
Um góðar tvær vikur verða seinastu umførini í bólkaspælinum í UEFA Nations League á skránni. Føroyar spæla 17. november á útivølli móti Aserbadjan, og tríggjar dagar seinni, týsdagin 20. november spæla Malta og Føroyar á Ta' Qali National Stadion á Malta.
Heimligu spælararnir, umfamt teir, ið hava sína dagligu gongd í íslendskum fótbólti, hava vant regluliga saman síðani Betri Deildini hjá monnum endaði. Harafturat hava nakrir U21-spælarar eisini fingið møguleikan undir leiðslu av Lars Olsen og Jóannes Jakobsen.
Endaligi hópurin fer at telja 23 spælarar, men longu nú er greitt, at Gunnar Nielsen, Sonni Ragnar Nattestad, Heini Vatnsdal, Viljormur Davidsen, Rene Shaki Joensen, Rógvi Baldvinsson, Hallur Hansson, Kaj Leo í Bartalsstovu, Brandur Hendriksson Olsen, Gilli Rólantsson Sørensen, Finnur Justinussen og Jóan Símun Edmundsson verða í hópinum hjá landsliðsvenjaranum.
Kosovo er fremst í bólkinum við 8 stigum, tvey stig meir enn Aserbadjan, sum er á 2. plássi. Føroyar hava 4 stig, meðan Malta er aftast við tveimum stigum. Stigini hjá Malta eru komin eftir tveir 1-1 javnleikir móti Aserbadjan.
Dystirnir verða beinleiðis á FM1 og á In.fo.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Veiðibann á meira enn helvtina av fiskileiðunum hevur leingi gjørt tað torført hjá heimaflotanum at klára seg; kortini verður effektin av júst hesum og øðrum skerjingum, av órøttum, brúkt sum grund til at avmarka veiðina eftir upsa og botnfiski enn meira.
Ein ætlan um at skerja fiskiveiðina hjá upsatrolarum uppaftur meira gjøgnum eitt nýtt krav um at brúka trolrist aftan á árslok, hevur verið um at fáa bikarið at flóta yvir hjá upsamonnum. Aftaná at reiðarar seint í desember fingu eitt uppskot til hoyringar um eina nýggja kunngerð sum krevur at partrolararnir brúka eina serliga rist fyri at solda smáfisk frá, kom øði í fólk sum arbeiða innan upsavinnuna. Alt bendir tó á at Fiskimálaráðið hevur lagt oyrað til klaguljóð, og at ábøtur kunnu vera ávegis.
Ætlanin var sum skilst at tað nýggja kravið um rist skuldi koma í gildi longu tann 1. januar sum ein av mongum enn ikki avgreiddum kunngerðar pørtum í tí nýggju lógini um fyrisiting av sjófeingi, sum aftan á eina røð av broytingum varð samtykt í Løgtinginum tann 13. desember.
Fyri upsatrolararnar at fyrireika seg til ta umlegging sum eitt krav um skiljirist ber í sær, var talan yvirhøvur um eina ógvuliga stutta tíðarfreist, og sambært upplýsingar var tað harnæst ómøguligt at fáa fatur á hesum ristum upp á so stutta tíð.
“Einans tvær ristir av hesum slagnum vóru til tá vit fingu hesa kunngerð til hoyringar tann 21. desember,” segði Ingi Hansen, útgerðarmaður á upsavirkinum Faroe Origin, ið hevur seks partrolarar. “Vit vístu so á at tað bar ikki til at fáa fatur á hesum ristum upp á so stutta tíð, og mótmæltu eisini tí skerjing á veiðina sum kunngerðin hevur við sær, um ikki myndugleikarnir samstundis lata upp fyri stongdum leiðum.”
Sum skilst hevur Fiskimálaráðið tikið mótmælini til eftirtektar meir ella minni, og eingin kunngerð um rist til upsaveiðina er komin enn. Hinvegin er ein kunngerð eftir øllum at døma á veg har kravið um rist kemur nakað inn í 2018, samstundis sum onkur av teimum stongdu økjunum verða latin upp fyri fiskiskapi.
Hvussu er og ikki, trupulleikin við teimum stongdu leiðunum er harvið komin undan kavi av nýggjum.
“Sum er hava vit longu fast veiðibann á yvir 50 prosent av fiskileiðunum,” vísti Ingi Hansen á. “Harafturat kemur at hvørja ferð tað verður staðfest at ov nógv er av smáfiski í mun til størri fisk í einum øki sum vit annars sleppa at fiska í, fáa vit ein 20 ps. niðurskurð har. Tað vil siga at allar avmarkingarnar í veruleikanum umfata so mikið sum upp í 70 ps. av fiskileiðunum, og hetta er í grundini ikki nakað sum flotin kann liva við í longdini.”
At avmarka veiðina enn meira vil í praksis vera tað sama sum at koyra stórar partar av heimaflotanum av knóranum, skilst.
‘Greið gongd’
Sum fleiri onnur hava víst á í orðaskiftinum um fiskaríið hjá heimaflotanum, verða avleiðingarnar av teimum umfatandi skerjingum sum hava verið innførdar tey seinastu umleið 20 árini, so sjúkligt tað ljóðar, brúktar sum próvgrund fyri at avmarka veiðina eftir upsa og botnfiski undir Føroyum enn meira. Logikkurin gongur uppá at av tí at landingarnar eru minkaðar so nógv, so má tað vera orsakað av ovurfisking—sektin á at talið á fiskidøgum er so munandi skert samstundis sum umfangið av stongum leiðum er økt so mikið at landingarnar ikki kunnu annað enn minka munandi.
“Veiðihagtøl, sum sammeta ár við undanfarin ár uttan at grundgeva fyri hví so stórar broytingar eru í veiðini, kunnu vera sera villeiðandi og ein avskeplað mynd av veruleikanum, um ikki verður greitt frá hví so er,” segði Osmund Justinussen, fyrrverandi skipari og reiðari, herfyri. “Um vit skulu sammeta veiðihagtølini á toski í ár við undanfarin ár, og út frá hesum gera eina meting av toskastovninum við Føroyar, so eru vit heilt úti í togunum,” legði hann afturat.


text:
Dagurin 11. november í ár, mortansmessudagur, er klippingssól. Seinni liður í hesum orði, sól, er stytting av orðinum náttsól, sum merkir 'máni'. Fyrri liður, klipping, merkir í fyrsta lagi 'tað at klippa', í øðrum lagi 'seinna fjallgonga um heystið', eisini nevnt 'klippingsfjall', og í triðja lagi 'tíðin tá ið klippingsfjallið verður gingið'. At tað eitur klipping kemst av, at tá verður doddurin kliptur ella skorin av ærseyði, sleppingarlombum og veðurlombum, ið skulu gerast upp. Tað verður gjørt til tess at kavi ikki legst á, so at seyðurin blindast. Rasmus Rasmussen sigur í bókini "Sær er siður á landi", at í klipping skuldi verða klipt, t.e. doddurin skorin av øllum gimburlombum, ið best vóru skikkað til lívseyð. Lívseyður er 'seyður, ið skal liva', mótsett drápsseyði, ið er 'seyður til at drepa ella fletta'. At klippa seyði er at klippa ullina av seyði, eisini sagt at royta. Tað verður sum kunnugt gjørt um várið, í áseyðaroyting. Onkuntíð hoyrast hesi fjøllini, áseyðaroyting og klipping, verða samanblandað. Men klipping ella klippingsfjall er seinna fjallgonga um heystið, tá ið gimburlomb og avtøkuseyður varð tikin.
Tá ið farið verður á fjall um várið at klippa seyði ella at royta hann, verður tað fjallið annaðhvørt nevnt áseyðaroyting, ullarroyting, royting, várfjall ella várgonga. Tað at klippa ella skera doddin av seyði verður eisini onkustaðni nevnt at brúsa, at brýnska, at stýva ella eisini at gera at, t.d. hevur tú gjørt at hasum lambinum, ella: ger at lambinum, áðrenn tú sleppur tí, t.e. sker ella klippir doddin av tí. Nevnt kann verða, at tann besta feitærin, ið kom í rætt í klipping, varð kallað veitær. Hana fingu húskallarnir sum framíhjáløn fyri at grava upp haga. Fyrr hildu teir eisini gildi fyri teimum, ið høvdu grivið upp haga ella hjálpt upp á bólini. Hetta gildi varð nevnt veitæragildi.
Tað er eitt gamalt orð, sum sigur, at sóknartíðin røkkur til jóla, og so langt út kundi tað líða, áðrenn klippingin øll var komin. Hetta sýnir, at sóknartíðin, sum er skurður og klipping, byrjaði fyrst í oktober ella har um leið og kundi vara o.u. tríggjar mánaðir. Fyrr var ið hvussu er ein steðgur ímillum seinasta skurðfjall og fyrsta klippingsfjall. Henda tíðin millum skurðfjall og klippingsfjall verður nevnd millum fjøllini. Við tí í huga, at ikki mátti flettast í hvørvandi sól, er tað skilligt, at steðgur mátti koma í. Teir gomlu róptu seg upp á skurðsól og klippingssól. Skurðsólin tendraði í ár fyri mánaði síðan, 13. oktober. Skurðfjøllini skuldu tí gangast í fyllandi skurðsól og klippingin í fyllandi klippingssól.
Sagt verður, at tálgin í seyði nørist til jóla. Hetta duga menn at síggja á nýrumørinum á klippingarseyði, sum flettur verður. Tað fyrsta, sum svinnur á seyði, tá ið hann svøltar, sigst vera nýrumørurin. Sagt verður eisini, at ullin á gimburlombum og ærseyði nørist eins leingi og tálgin. So tess longur seyðurin gongur út á heystið ella út á veturin, tess meira ull verður á skinninum. Tá ið ull var Føroya gull, galt um at fáa so nógva ull, sum gjørligt, og tí er tað ikki so løgið, at klippingin kundi bíða til fram undir jól.
Anfinnur Johansen


text:
Tíðindasavn
Nógvar venjingar yvir vikuskiftið27. februar 2012 | TB
Í sambandi við at FSF hevur skipað fyri B1-venjaraskeiði í Suðuroynni um vikuskiftið, hava tað verið ein rúgva av venjingum á Sevmýri og inni í høllini í Trongisvági. Umleið 30 børn, í aldrunum 6-11 ár, blivu vand fríggjakvøldið, leygardagin og aftur sunnudagin, og hóast veðrið kundi verið betur, so var hugurin sera stórur hjá børnunum, sum glað og spent møttu upp. 13 venjarar fingu sunnudagin prógv sum B1 venjarar, og flestu teirra ætla sær at útbúgva seg víðari. Vit í ungdómsdeildini hjá TB ynskja hervið at takka Fótbóltsambandinum fyri skeiðið, og børnunum fyri teirra hugagóðu luttøku.
Ungdómsdeildin
Les meira
TB vann við Løkin26. februar 2012 | TB
Fyrireikingarnar hjá TB fyri komandi kappingarár eru í hæddini, og aftur í dag spældu okkara ein venjingardyst. Dysturin í dag var tann triðji í røðini, og dagsins mótstøðulið var NSÍ. Hóast tað var á útivølli, so vóru tað TB sum … Les meira
TB vitjar við Løkin í morgin24. februar 2012 | TB
Triðji venjingardysturin hjá TB verður spældur í morgin 25. februar, og hesaferð ferðast okkara inn til Runavíkina, har teir við Løkin fara at royna formin móti NSÍ. Flestu av okkara leikarum eru væl fyri, men nakrir smásnuddir eru tó, og tí sleppa hesir at hvíla seg. Meginparturin er tó tøkur, og venjarin hevur úttikið sær 18 leikarar at hava norður við. Dysturin verður bríkslaður í gongd kl 12:45.
Les meira
Fimm spennandi leikarar longja24. februar 2012 | TB
Heili fimm leikarar longdu í gjárkvøldið við aldursforsetan í føroyskum fótbólti. Fleiri høvdu frammanundan skrivað undir, og nú hesir spennandi leikararnar eru komnir afturat, sær tað út til, at Tvøroyrar Bóltfelag hevur eina ørgrynnu av spennandi leikarum, sum fara at kappast dúgliga um plássini á besta liðnum. Leikararnir talan er um hesaferð, eru Magnar Vang og Hanus Mortensen, sum báðir stóðu seg væl í fjør, hóast skaðar høvdu hug at arga. Og harafturat hevur tað eydnast at fingið knýtt tey trý supertalentini, Poul Ingason, Teitur Olsen og Patrik Johannesen at felagnum.
Les meira
Lutaseðlarnar eru nú drignir22. februar 2012 | TB
Yvir veturin hevur Tvøroyrar Bóltfelag selt lutaseðlar, og hóast vinningarnar bara vóru tveir í tali, so vóru teir sera spennandi. Fyrsti vinningur var ein marglætisferð til Turkalands, fyri tvey vaksin og trý børn. Virðið á hesari ferð er kr. 45.000,-. … Les meira
Skrá fyri Bassa Cup17. februar 2012 | TB
Skrá fyri Bassa Cup 18 feb. 2012:
Smápiltar 9:30 Piltar 11:45 Smádreingir 12:35 Gentur 13:25 Dreingir 14:15 Unglingar 16.15
Árskort eru nú til keyps14. februar 2012 | TB
Í londunum kring okkum, hoyra vit ofta um tey sokallaðu árskortini, sum fjepparar hjá feløgunum keypa sær undan kappingarbyrjan. Við slíkum kortum kunnu fjepparar keypa sær rættin til allar heimadystirnar tað givna kappingarárið, og spara sostatt pengar, umframt at teir sleppa frá at baksast við at keypa atgongumerki til hvønn dyst. Sovorðin árskort verða í næstum eisini til keyps á Tvøroyri, tí Tvøroyrar Bóltfelag bjóðar nú sínum fjepparum hendan møguleika.
Les meira
Teknið tykkum til Bassa Cup9. februar 2012 | TB
Í morgin, er freistin til at tekna seg til innandura Bassa Cup kappingina í Trongisvági. Kappingin verður leygardagin 18. februar, og fyri at náa at leggja kappingina til rættis, mugu vit hava eina freist fyri tilmeldingunum. Gentur og dreingir kappast … Les meira
Dreingir byrja at venja leygarmorgun9. februar 2012 | TB
Dreingjaliðið hjá TB/Royn byrja sína uttanduravenjing leygarmorgunin kl 10:30 á Sevmýri. Leikararnar verða bidnir um at møta í minsta lagi 15 minuttir áðrenn venjingin byrjar. Meira kunning um venjingartíðir fáa dreingirnar til fyrstu venjingina, og seinni verður tað eisini lagt … Les meira
Leygardagin fer TB til Gundadals8. februar 2012 | TB
Leygardagin kl. 13 spæla HB og TB venjingardyst í Gundadali. Fyri bæði liðini er tað talan um ungar og spennandi hópar, sum allir eru svangir eftir at fáa nakrar minuttir í beinini. Dysturin leygardagin er tann næsti venjingardysturin hjá TB … Les meira
Breiddin sigraði5. februar 2012 | TB
TB spældi ársins fyrsta venjingardyst í Vági í dag, og hóast tað var heimaliðið, ið var á odda 1-0 í steðginum, megnaðu tvøramenn at vinna 3-1. Bæði liðini skiftu nógvar leikarar í steðginum, og tí var tað ikki so lætt … Les meira
Fyrsti venjingardystur verður í morgin4. februar 2012 | TB
Sum liður í fyrireikingunum til komandi kappingarár, har TB aftur er á ovastu fótbóltsrók, fara teir í næstum at spæla nakrar venjingardystir. Higartil eru seks slíkir dystir avtalaðir, og umframt onkran i oynni, verður eisini farið norður um Suðuroyarfjørð, har … Les meira
TB legði sínar ætlanir fram í kvøld3. februar 2012 | TB
Á kunnandi fundi á Seglloftinum í kvøld, legði Tvøroyrar Bóltfelag sínar ætlanir fyri árið fram. Fjøldin var toluliga stór, og áhoyrararnar hoyrdu fyrst formannin, Andra Dalfoss taka orðið, áðrenn venjarin, hjálparvenjarin og forkvinnan í ungdómsdeildini fingu orðið. Eisini varð kunnað eitt sindur um vallarverkætlanina, sum umboð fyri Suðuroyar Ítróttardepil tóku sær av. Felags fyri røðararnar var, at teir greiddu frá um fyritaksemi sítt í næstum, og sigast má, at tað verður sera spennandi hjá TB viðhaldsfólki, tvørafólki og suðuroyingum sum heild í ár.
Les meira
Dystarskráin fyri 2012 er nú klár25. januar 2012 | TB
Eftir at hava bíðað í spenningi, síðan síðsta bríksl í fjør, er tað nú greitt, hvussu spælast skal í bestu deildini í 2012. TB, sum nú aftur telist millum liðini á ovastu rók, sleppa í ár, millum annað, at endurnýggja … Les meira
Innandurakappingin verður 18. februar12. januar 2012 | TB
Eftir at hava flutt tiltakið aftur og fram millum ymisk tíðspunktir, er tað nú greitt, at árliga innandurakappingin, Bassa Cup verður hildin 18. februar í høllini í Trongisvági. Nakrar ferðir hava vit verið noydd at flyta tiltakið, orsakað av samanrenningum við aðrar ítróttargreinar, men nú er tíðspunktið sett endaliga.
Les meira
Útbúgv teg til venjara í Suðuroynni11. januar 2012 | TB
Í døgunum 27. til 29. januar skipar Fótbóltssamband Føroya fyri B1-venjaraskeiði á Tvøroyri. Við hesum gerast umstøðurnar hjá suðuroyingum at fara undir venjaraútbúgvingina, munandi betri.
Les meira
Ghanesi til royndarvenjing7. januar 2012 | TB
TB hava fingið fatur á einum álopskendum miðvallara úr afrikanska landinum Ghana. Leikarin talan er um, er Samuel Ayew Yeboah, og er hann skrásettur fyri ein landsdyst fyri Ghana afturi í 2009, í African Nations Championship.
Hesin Samuel kemur til royndarvenjing á Tvøroyri í næstum, og gongur tað honum væl, verður sáttmáli væntandi undirskrivaður millum partarnar.
Les meira
Seks leikarar afturat longja við TB7. januar 2012 | TB
Síðan vit seinast skrivaðu um leikarar, ið hava skrivað undir sáttmála við TB, hava ikki minni enn seks aðrir leikarar skrivað undir sáttmála við aldursforsetan. Talan er um fjølbroyttir leikarar, og serliga spennandi er at frætta, at gylta serbiska trioin, Ivan, Dmitrije og Bojan teljast millum hesar. Fyrireikingarnar ganga væl hoyrist frá starvsnevndini, og tað verður arbeitt av øllum alvi við at skapa ein breiðan og sterkan hóp.
Les meira


text:
Tíðindaskriv frá Runavíkar kommunu - um uppsetan av vindmyllum
Runavíkar kommuna hevur fingið fleiri umsóknir, har søkt verður um loyvi at seta vindmyllir upp á privatum grundstykkjum.
Sambært Almennu byggisamtyktini fyri Runavíkar kommunu I. Kapittul 3. gr. skulu slíkar konstruktiónir sum vindmyllur viðgerast sum byggimál.
Vindmyllur í Føroyum er eitt nýtt fyribrigdi, og er byggimyndugleikin í iva um hvussu slíkar umsóknir skulu viðgerast.
Tekniska deild arbeiðir í løtuni, saman við kommununum í Kommunusamskipanin Føroya, við uppskoti til regluverk fyri vindmyllur á privatum grundstykkjum.
Runavíkar kommuna fer at viðgera byggimál um vindmyllur, tá regluverk um uppsetan av vindmyllum fyriliggur.
Í samband við endaliga byggimálsviðger skulu tekniskar upplýsningar um vindmyllurnar fylgja við umsóknini, t. d. hvussu stórar tær eru, hvørjum tilfari tær eru gjørdar úr, hvussu sterkan vind tær tola, hvussu ljóðviðurskiftini eru, hvar tær verða settar í mun til aðrar bygningar og mark, hvat orkan skal nýtast til og t.l.
Umsóknir um byggiloyvi til vindmyllur verða ikki viðgjørdar og byggiloyvi ikki játtað fyrrenn regluverkið er endaliga samtykt.
Um vindmyllur verða settar upp uttan loyvi, verða tær kravdar tiknar niður aftur fyri eigarans rokning.
Runavíkar kommuna


text:
25. mai 2009Nr. 73
Løgtingslóg um at hækka partapeningin í P/F Fiskaaling
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1. Landsstýrismanninum verður heimilað at hækka partapeningin í P/F Fiskaaling, við fæi, sum er í Endurgjaldsgrunni Alivinnunnar í sambandi við avtøku av grunninum.
Stk. 2. Innskot av partapeningi er treytað av, at virksemi fellur innan fyri hesi endamál:
1) at granska, menna og ráðgeva innan aling av vatnlivandi djórum og plantum og innan biotøkni,
2) at reka vinnuligt virksemi innan hetta virksemisøki og
3) annað starv í hesum sambandi.
Stk. 3. Innskot av partapeningi er eisini treytað av, at tað ikki er loyvt:
1) at avhenda partabrøv,
2) øðrum enn landinum við nýtekning av partapeningi at tekna partapening í felagnum, ella
3) felagnum at luttaka í fusjón, klovningi ella aðrari yvirtøku av virki, sum hevur við sær, at onnur enn landið gerast eigarar av partabrøvum í felagnum.
§ 2. Landsstýrismanninum verður heimilað av árligu játtanini á fíggjarlógini at veita studning til hesi endamál: Gransking, menning og ráðgeving innan aling av vatnlivandi djórum og plantum og innan biotøkni.
Stk. 2. Studningur verður veittur til P/F Fiskaaling og skal afturgjaldast landskassanum, um hann ikki verður nýttur til tey í stk. 1 nevndu endamál. Inntøkur hjá P/F Fiskaaling, herundir inntøkur, ið eru beinleiðis avleiddar av stuðlinum, skulu tó ikki gjaldast landskassanum.
Stk. 3. Landsstýrismanninum verður heimilað í sáttmála at áseta nærri reglur og treytir fyri studningsveitingunum.
§ 3. Henda løgtingslóg kemur í gildi dagin eftir, at hon er kunngjørd.
Stk. 2. Samstundis fer úr gildi løgtingslóg nr. 69 frá 2. mai 2003 um at hækka partapeningin í og at veita stuðul til P/F Fiskaaling.
Stk. 3. Tá fæið í Endurgjaldsgrunni Alivinnunnar er flutt til P/F Fiskaaling, verður løgtingslóg nr. 87 frá 28. mai 1996 um endurgjaldsgrunn til alivinnuna sett úr gildi við kunngerð frá landsstýrismanninum.
Tórshavn, 25 mai 2009
Kaj Leo Johannesen (sign.)
løgmaður
Lm. nr. 137/2008


text:
- Tíðindi, mentan og ítróttur
Føroysku flogbóltsgenturnar komu í hálvfinaluna
Føroysku U16 genturnar í flogbólti vunnu í dag 3-1 á Íslandi í fjórðingsfinalu í EM-undankappingini, sum verður spæld í Havn um vikuskiftið.
Settúrslitini vóru 25-17, 25-18, 20-25 og 25-21.
Kl.17.30 spæla føroysku genturnar hálvfinalu móti Finnlandi.
Danmark og Svøríki spældu fyrru hálvfinaluna fyrr í dag. Har vann Danmark dystin 3-1.
Finalan verður spæld í morgin. Danmark er sum sagt í finaluni og Føroya og Finnland spæla um hitt finaluplássið.
Líkamikið hvussu úrslitini hjá føroysku gentunum verður í hálvfinaluni, so hava tær tryggja sær luttøku til annað umfar í kappingini um at sleppa við til EM-endaspælið. Tað hava tær, tí frammanundan var ásett, at øll liðini, sum komu í hálvfinaluna sleppa víðari.
Annað umfarð verður spælt seinni í ár. Sjálvt endaspælið verður avgreitt í Italia og Kroatia í summar.


text:
Jørgen Niclasen - møguligt at flyta ófiskaðar kvotur
2019-03-07 10:30
Jørgen Niclasen, formaður fólkafloksins, hevur lagt uppskot fyri løgtingið, ið gevur reiðaríum møguleika at flyta ófiskaðar kvotur yvir um ár.
Høgni Hoydal, landsstýrismaður, hevur kostað føroyska samfelagnum í minsta lagi 200 mió. kr. í mistum inntøkum, tí hann hevur drálað við at útskriva kvoturnar fyri 2018.
Fyri at hesar 200 mió. kr. ikki fara fyri skjeyti, verður skotið upp, at heimilað verður at flyta allar ófiskaðar kvotur yvir um ár. So kunnu ófiskaðar kvotur fyri 2018 fiskast í 2019.
Uppskotið verður lagt fram í dag, hósdagin 7. mars.
Fólkaflokkurin


text:
Ráðstevna um vegleiðing í Føroyum
Fyrstu masterlesandi í vegleiðing við Fróðskaparsetur Føroya skipa fyri ráðstevnu um vegleiðarafakið, breiddina, endamálið og møguleikarnar við vegleiðing í dagsins globaliseraða samfelag – við dømum um, hvussu tað verður brúkt í øðrum londum.
Ráðstevnan verður í Norðurlandahúsinum 4. mai 2015 kl. 9-16.
Endamálið við ráðstevnuni er at varpa ljós á vegleiðing í breiðastu merking, bæði hana sum
longu er og menningarmøguleikarnar, sum dagsins samfelag hevur brúk fyri. T.v.s. at savna
allar góðar kreftir við tí endamáli at gera Føroyar til eitt betri samfelag fyri øll. Kjakevnini
fara m.a. at snúgva seg um at byggja brúgv millum arbeiðsmarknað og útbúgving eins og
millum ymisku útbúgvingarstigini og millum ymisku økini í samfelagnum.
Málbólkar eru: partar á arbeiðsmarknaðinum, ALS, áhugafeløg, landspolitikkarar,
kommunalpolitikkarar, ansingarstovnar, undirvísingarstovnar, málaráð v.fl. eins og øll
áhugað.
Tilmelding fer frá á www.tilmelding.fo undir Tiltøk. Beinleiðis leinki:
Tilmeldingarfreist er mikudagin 29. apríl kl. 12
Um tit hava trupulleikar við tilmeldingini ella hava aðrar spurningar, so setið tykkum í
samband við:
Ninu Brockie Hansen á telefon 223333 ella skriva til: nina.brockie(at)skulin.fo
Hannu Jensen á telefon 211057 ella skriva til hannaj(at)shey.fo
Skráin er hendan:
- 09:00 Vælkomin
- 09:20 Filmur
- 09:30 Raimo Vourinen: Lifelong Guidance as a Precondition of Lifelong Learning
- 10:15 Kaffisteðgur
- 10:30 Borðseta (Table Session)
- 11:15 Deirdre Hansen og Umboð frá vegleiðingini á arbeiðsmarknaðinum í Íslandi Møguleikar og avbjóðingar í lívslangari vegleiðing í Føroyum (+ dømi úr íslandi)
- 12:00 Ábit í Klingruni
- 13:00 Síf Einarsdóttir: Guidance Counselling - Knowledge, Breadth, Purpose and Opportunities in Todays Globalized Society
- 13:45 Borðseta
- 14:30 Kaffisteðgur
- 14:45 Jens Marni Hansen framførir
- 14:55 Pallborðsfundur
- 15:45 Samanumtøka
-
15.03.2019Fróðskaparsetrið søkir rektaraStarvið sum rektari á Fróðskaparsetri Føroya verður nú lýst ...
-
14.03.2019 Setrið Søgu- og samfelagsdeildin SetursskrivstovanBachelor í lóg á Setrinum í heystNú verður enn ein møguleiki at velja sær útbúgvingarleið á F...
-
12.03.2019 Føroyamálsdeildin Til lesandiHjalmar P. Petersen heldur professarafyrilesturÍ sambandi við professaratilnevningina 1. februar heldur Hja...


text:
- Tíðindi, mentan og ítróttur
Halda seg hava funnið kelduna til nervaeiturið
- Mikudagin løgdu vit hald á eina lítla fløsku undir eini rannsakan í Amesbury, segði løgreglan í eini fráboðan.
Vísindafólk hava staðfest, at tað, sum hevði verið í hesi fløskuni, var nervaeiturið, novichok
Fleiri royndir verða nú tiknar fyri at fáa staðfest, um evnið er neyvt tað sama, sum eitraði fyrrverandi russiska njósnaran og dóttir hansara í Sallisbury í mars.
- Hetta er eitt týðandi og positivt stig í kanningunum, men vit kunnu ikki veita vissu fyri, at einki meira er av evninum, sigur Neil Basu, leiðari fyri anti-yvirgangsløgregluna við Reuters.
Bretland og tess sameindu hava ákært Russland fyri atsóknina í mars.
Mosvka hevur avvíst ákærurnar.
Sí eisini


text:
Vilmund Jacobsen 13.03.2019 (09:39)
Tøgn var í fleiri vikur eftir ránið
Fyri fyrstu ferð lyftir norska løgreglan nú lokið í spurninginum um, nær tann ella tey, sum hugsandi rændu Anne-Elisabeth Hagen, fyrstu ferð lótu hoyra frá sær, eftir at ríkmanskonan hvarv.
- Fyrsta sambandið var fleiri vikur eftir hin 31. oktober, tá Anne-Elisabeth Hagen hvarv úr heimi sínum, sigur kanningarleiðarin hjá norsku løgregluni, Tommy Brøske.
Hann vil tó ikki gera viðmerkingar til, hvør ítøkiligi dagurin var, tá samband var fyrstu ferð. Men, hann sigur, at hetta var á einum digitalum samskiftispalli, ið áður er nevndur sum ”lítið egnaður til vanligt samskifti”.
Sambært upplýsingum sum VG hevur, var hetta samskifti á einum samskiftispalli við tilknýti til ein higartil ókendan kryptovaluta, sum tað verður rópt. Fyri at samskifta um henda ”pall”, verður goldin ein minni peningaupphædd.
Norska heimasíðan veit at siga, at samskift skal hava verið aftur og fram um nevnda samskiftispall fleiri ferðir, men júst hvussu ofta, veit almenningurin ikki.
VG hevur eisini verið í samband við advokatin hjá Hagen-familjuni, Svein Holden, men hann vil ikki gera viðmerkingar um hetta fyrsta sambandið, sum var millum partarnar.
Hagen-familjan hevur alla tíðina verið í neyvum samstarvi við løgregluna um sambandið við møguligu ránararnar, og eitt nú skulu servand altjóða samráðingarfólk í gíslatøku eisini hava havt ein leiklut í málinum.
Men, Tommy Brøske hevur higartil ikki vilja fortalt í smálutum um hetta.
Høvuðsástøðið hjá norsku løgregluni er framvegis, at Anne-Elisabeth Hagen varð rænd í heimi sínum í Lørenskog hin 31. oktober í fjør, meðan maður hennara, miljarderurin, Tom Hagen, var til arbeiðis.
Í húsunum skulu kriminalteknikarar hjá løgregluni hava funnið sonevnd ”situatiónsspor” ella ”sleipispor”.
Brævið, sum hugsandi ránarar løgdu eftir sær í húsunum, snúði seg sambært VG um níggju miljónir evrur í kryptovaluta’ini Moneru, og her var eisini ein hóttan um, at familjan ikki skuldi fara til løgregluna við málinum. Um tey gjørdu tað, var lívið hjá Anne-Elisabert Hagen í vanda.
Bæði løgregla og advokaturin hjá Hagen-familjuni, Svein Holden, hava fleiri ferðir biðið møguligu ránararnar um at prógva, at Anne-Elisabeth Hagen framvegis er á lívi.
Men, ein slík váttan er ikki komin enn.
- Væntandi prógvið um, at hon framvegis er á lívi, ger, at vit eru farin at ivast. Hinvegin hava vit heldur eingi prógv um tað øvuta. Vit kunnu heldur ikki útiloka, at vantandi prógvið um, at Anne-Elisabeth Hagen er á lívi, bevíst er ein strategi hjá einum mótparti, sigur Tommy Brøske.
Sambært teimum upplýsingum, sum VG hevur, var seinasta samband við møguligu ránararnar, eina ferð millum 24. januar og 1. februar.
- Eftir hetta hevur verið púrasta kvirt, skrivar VG í nátt.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Pætur Albinus 10.01.2019 (18:30)
Jóhan tilreiðar til útlandið
- Eg havi tað fantastiskt í Bjerringbro-Silkeborg, men upp á eitt ella annað tíðspunkt vil eg gjarna víðari til eitt útlendskt felag, og eg føli meg tilreiðar til tað.
Hetta sigur føroyski høgri vongurin á danska landsliðnum í hondbólti, Jóhan á Plógv Hansen, sum seinastu vikuna hevur skotið tvey og fýra mál fyri Danmark í tveimum venjingardystum ímóti Ungarn.
Les eisini: - Jóhan er tilreiðar
- Hetta gevur mær hug til fleiri landsdystir. Um eg komi til týskan ella franskan hondbólt, so betrar tað um mínar møguleikar fyri at fáa eitt pláss á landsliðnum framyvir, sigur Jóhan í samrøðu við Horsens Folkeblad.
- Daman hevur játtað seg til at koma við uttanlands. Hon er í holt við lesnað, sum hon kann halda fram við umvegis netið, sigur hann víðari.
Jóhan á Plógv Hansen er 24 ára gamal. Hann er uppvaksin í Kyndli, men flutti sum ungur til Skanderborg at spæla hondbólt, haðani hann í 2015 skifti víðari til Bjerringbro-Silkeborg, har hann í dag er ein av lyklaleikarunum.
Les eisini: Jóhan á Plógv valdur frá
Danmark spælir í kvøld kl.19.15 fyrsta dystin í HM-endasæplinum ímóti Kili. Jóhan er sum væntað ikki við í hópinum, av tí at teir royndu Hans Lindberg og Lasse Svan Hansen eru teir útvaldu á høgra vongi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Teir yngru bólkarnir telva uttan klokku – tó verður klokka sett inn um hetta verður mett neyðugt. Royndirnar vísa, at tey yngru hava lyndi at hugsa meir um klokkuna enn um talvið.
Teir elstu bólkarnir telva við 10 minuttum í part á klokkuni til hvørt talvið.
Medaljur verða latnar trimum teimum bestu í hvørjum aldursbólki.
Tilmelding í seinasta lagi fríggjadagin 17. apríl kl. 22! á telduposti: tilmelding@faroechess.com
Vinarliga upplýsið navn, aldur, flokk og skúla.
Kappingarnar eru fyri øll sum hava hug at telva
– roynd, minni roynd og eisini fyri tey sum júst eru byrjaði
– tað er ikki at halda seg aftur !
Talvsamband Føroya


text: Hoyr ljóðbrotið her niðanfyri úr Útvarpstíðindunum hjá Kringvarpi Føroya hin 9. mars 2013 klokkan 18:00. Stjórnin í ÍSF var ikki samd um at Pál Joensen aftur í ár skuldi fáa 500.000 krónur av játtanini á fíggjarlógini til úrvalsstuðul. Tí skal ein nevnd nú fáa greiðu á, hvussu stuðulin skal býtast í framtíðini. Stjórnin hevði fund hóskvøldið, og gjørdi av at svimjarin Pál Joensen aftur í ár fær 500.000 krónur av stuðlinum frá landinum. Ítróttarsambandið fyri Brekað, ÍSB, fær hinar 100.000 krónurnar.


text:
Kollfjarðatunnilin livdi upp til trygdarkrøvini sum vóru sett í 1992, men hann er afturúrsigldur í ólukkumát – hann er ikki dagførdur við trygd síðan, og í dag er støðan so vánalig, at hann ikki so frægt sum hevði lokið krøvini til trygd, sum vórðu sett í 1992
– Tað er at kalla vónleyst hjá okkum at skifta perur og ljósarmatur í Kollfjarðatunlinum, tí tað verður ikki framleitt meira. Vit hava roynt at keypt restlagur, men nú er einki eftir. Seinast máttu vit taka úr Gásadalstunlinum at seta í Kollfjarðatunnilin, sigur Armgarð Steinhólm, deildarleiðari á Deildini fyri infrakervi á Landsverk.
Støðan er ikki góð í nógvum av teimum føroysku tunlunum, heldur ikki teimum stóru við nógvari ferðslu. Játtanin til alt tað føroyska samferðslukervið eru góðar 40 milliónir krónur, og tað skal brúkast til rakstur og viðlíkahald av øllum vegakervinum, seytjan tunlum og kavarudding. Og skulu nógv trafikeraðu tunlarnir dagførast, skulu nógvar milliónir krónur á borðið.
Landsverk roynir at fáa sum mest fyri pengarnar og at brúka hugflogið sum frægast at loysa ítøkiligar trupulleikar, sum nú millum annað rakar Kollfjarðartunnilin – men nú stendur á.
Lesið meira HER


text:
Meggie er 12 ára gomul, tá ið lív hennara broytist fullkomiliga. Tí tá fær hon at vita, at pápi hennara Mo hevur eini serlig evni. Tá ið hann lesur hart úr bókum, kann hann fáa persónar í søgum at gerast livandi og koma fram í veruliga heimin.
Tá ið Meggie var trý ára gomul las pápin Blekkhjarta fyri mammu Meggie, og knappliga var mamman horvin, og tríggir mans komu fram í staðin, har tveir teirra vóru blóðtyst illmenni. Nú níggju ár seinni hava teir funnið fram til pápan og Meggie, og teir hava ilt í huganum.
Aftur


text:
Myndir: Sigurfarið eitur nú Sandra
Myndir03-03-2019 - 21:02 - Jóanis Albert Nielsen
Teir báðir Jóan Hendrik Garðshorn og Jónhard Fróði Danielsen keyptu fríggjadagin Sigurfarið úr Klaksvík. Teir vóru ein lítlan túr suður úr Mykinesi í gjár og komu á Sørvág í gjár.
Teir báðir hava gjørt av at geva bátinum eitt navn, og navnið fall á SANDRA, báturin er nú uppkallaður eftir dóttir Jóan Hendrik.
Sandra er ein 50'tonsari, báturin er bygdur í 1967 á Æreskøbing skipasmiðjuni í Danmark.
Sandra hevur 10 snellur, og er ætlanin at fara útaftur týsdagin. Teir sigla báðir uttanlanda vanligt, Jóan Hendrik siglir við gassskipi meðan Jónhard Fróði siglir hjá Mærsk.
Teir báðir hava eisini royndir innan fiskivinnu. Teir hava verið við trolara, línubáti og eisini hava teir nakrar royndir við snellu.
Sandra er nú heimahoyrandi í Tórshavn.


text:
Privatar ognir til sølu
Á hesi síðu ber til at lýsa ognir í Hovs Kommunu til sølu. Við ognir verður í hesum førinum meint við fastar ognir, t.v.s. sethús, neyst, jørð v.m..
Fólk kunnu lýsa ognir til sølu her á síðuni við at senda ein teldupost til Denne e-mail adresse bliver beskyttet mod spambots. Du skal have JavaScript aktiveret for at vise den. .
Neyðugt er, at hesar upplýsingar eru tøkar:
- lýsing av ognini (t.d. matr.nr., hvussu stór húsini eru, hvussu stórt grundstykkið er, hvussu stórt jarðarstykki er v.m..).
- mynd (av eitt nú húsum bæði innan og uttan) –myndirnar skulu vera talgildar.
- møgulig adressa.
- møguligur søluprísur.
- hvønn áhugað kunnu seta seg í samband við (navn, tlf., teldupostur).


text:
Vit sóknast eftir lærlingum til HVS arbeiði og blikksmíð. Ein til Eysturoy og Norðoyggjar og ein ell
Í samband við ymiskt, sum seinastu tíðina er skriva um grøna orku og hitapumpur vilja vit koma við n
Eini hjún skiftu sær nevniliga oljufýrið út við einari hitapumpu fyri tveimum árum síðani, og tey
Fyrilestrar hjá Demich um jarðhita
Áhugaverd grein í ingeniøren um sjógvhitapumpuskipanina á Boðanes- heiminum, ið Demich hevur gjørt
Demich er landsins førandi fyritøka innan alternativa orku. Saman við okkum ber til at fáa hita burtur úr nærum øllum elementum.
Vit veita og seta upp hitapumpur ið taka hita úr luft, sjógv og jørð. Set teg í samband við okkum á tlf. 350 300 ella á demich@demich.fo og fá eitt orkuprát.
Vit hava altíð brúk fyri góðum og dugnaligum starvsfólkum.
Um tú ert áhugað/ur at starvast hjá okkum, ert tú vælkomin at seta teg í samband við okkum.
Fyll út formular og vit venda aftur um vit hava nakað starv til tín.
Søk her


text:
Starvsfólk við køksfakligari útbúgving til Sambýlið í Bøgøtu - endurlýsing
Vit sóknast eftir
Starvsfólki til køkin við setanarbrøki 0,625 at byrja skjótast til ber. Arbeitt verður í dagtímum yrkadagar.
Um eingin við kostfakligari útbúgving søkir, tilskilar NBH sær rætt til at seta annað starvsfólk.
Í Sambýlinum í Bøgøtu búgva 8 fólk.
Høvuðsuppgávan hjá starvsfólkunum í Sambýlinum í Bøgøtu, tekur støði í visjónini hjá Norðoya Bú- og Heimatænastu, NBH, sum er:
- NBH strembar eftir at skapa fjøltáttaðar møguleikar fyri nærveru, eldru borgarum, avvarðandi og starvsfólkum at gagni.
- NBH vil raðfesta fleksibilitet og samskapan í teimum loysnum, ið framyvir skulu finnast á eldraøkinum.
- Fyritreytin er eitt hugvekjandi øki, sum er grundað á álit, høgt fakligt støði og virðing.
Vit vænta
At tú hevur kostfakliga útbúgving, ert røkin og kennir týdningin av føðslugóðum kosti til eldri borgarar.
Eins og at tú er áhugað/ur í at arbeiða við eldri borgarum og hevur góð samskiftis- og samstarvsevni.
Vit kunnu bjóða
Eitt sjálvstøðugt og spennandi starv við fakligum avbjóðingum í góðum samstarvi við onnur fakfólk
Lønar- og setanartreytir
Lønar- og setanartreytir eru sambært galdandi sáttmála.
Nærri kunning um starvið fæst við at venda sær til Marnu E. Jensen, stjóri fyri NBH, á tlf. +298793401 ella við telduposti til marnae@nbh.fo.
Umsókn, við avritum av prógvum v.m., verður at senda til nbh@nbh.foella Norðoya Bú- og Heimatænastu, Nólsoyar Pálsgøta 32, Postsmoga 2, FO-710 Klaksvík.
Umsóknarfreistin til starvið er á middegi mikudagin 14. november 2018.
4. apr 2019
28. mar 2019
26. apr 2019
8. apr 2019
27. mar 2019
7. apr 2019
29. mar 2019
5. apr 2019
25. mar 2019
24. mar 2019


text:
- Tíðindi, mentan og ítróttur
49 fólk dripin í moskuálopi
Løgreglan hevur handtikið fýra fólk, tríggjar menn og eina kvinnu, skrivar BBC News. Skottilburðirnir vóru inni og uttan fyri tvær moskur í nýsælendska býnum Christchurch.
Miðbýurin í Christchurch hevur eisini verið avbyrgdur, tí fleiri bumbur vórðu funnar í bilum ymsastaðni. Tann avbyrgingin er tikin burtur nú.
Greinin heldur fram niðanfyri
Video: Minst 40 fólk dripin í álopi á moskur (ensk tala)
- Vit hava ongantíð upplivað nakað líkandi fyrr, tí slíkt hendir ikki í okkara landi. Hetta er daprasti dagur í søguni hjá okkum, sigur Jacinda Ardern, forsætisráðharri, sambært blaðnum, The New Zealand Herald.
Myndugleikarnir hava heitt á allar moskur í býnum um at lata aftur, til onnur boð verða givin. Enn er ikki greitt, hvussu nógv fólk framdu álopið á tær báðar moskurnar.
- Tann eini álopsmaðurin er avstralskur. Hildið verður, at maðurin hevði skrivað eina yvirlýsing áðrenn álopini, har hann hevur greitt frá ætlanunum, skrivar BBC News.


text:
SKEET – møtitíð og staður
Leygardagin 1. september 2018 kl. 9:00 á breytini í Vestmanna. Skjúttar skulu møta kl. 08:30.
Sunnudagin 2. september 2018 kl. 13:00 á breytini í Sandvíkum. Skjúttar skulu møta kl. 12:30
TRAP – møtitíð og staður
Leygardagin 1. september 2018 kl. 9:00 á breytini í Sandvíkum. Skjúttar skulu møta kl. 08:30.
Sunnudagin 2. september 2018 kl. 13:00 á breytini í Sandvíkum. Skjúttar skulu møta kl. 12:30.
Tilmelding
Tilmelding fer fram við at senda teldupost til skjotisamband@gmail.com í seinasta lagi hósdagin 30. august kl. 20:00.
Prísur
Kostnaðurin fyri kappingina er 250 kr., sum skulu gjaldast kontant áðrenn kappingarbyrjan fyrra dagin.
Kappingin
Skotið verður eftir 75 dúgvum leygardagin og 50 dúgvum sunnudagin. Síðani fara 6 teir fremstu skjúttarnir í hvør síni grein, í eina finalu, sum verða skotin eftir ISSF OL-skeet og ISSF OL- trap reglum.
Unglingakappingin er tó liðug aftaná 125 dúgvur.
Fyrri kappingardagurin er samstundis seinasta umfar í FM-liðkappingini, og úttøkuni til bruttohópin til Oyggjaleikir á Gibraltar 2019. Fyrri dagurin, er eisini næst seinasti dagurin í Føroya Cup 2018.
Vinningar
Umframt heiðursmerki og steyp, verða penga vinningar latnir, eftir ávísum treytum.
Í einstaklinga FM kappingini eru vinningarnir soleiðis:
1. vinningur 3.000 kr.
2. vinningur 2.000 kr.
3. vinningur 1.000 kr.
Unglingar fáa somu vinningar, men treytin er, at minst tríggir kappast og hava luttikið í minst trimum almennum kappingum. Skjútti er unglingi til hann fyllir 26 ár.
Vinningarnir í einstaklinga kappingini skulu nýtast skjótingini at frama t.d. skjótivenjingar, skjótiskeið, kappingar, skjótiútgerð o.s.fr. Skjótisambandið skal góðkenna hvat vinningurin skal nýtast til.
Í lið FM kappingini eru vinningarnir soleiðis:
1. Lið vinningur: 750,00 kr. pr. skjútta á liðinum
2. Lið vinningur: 500,00 kr. pr. skjútta á liðinum
3. Lið vinningur: 250,00 kr. pr. skjútta á liðinum
Liðvinningarnir skulu nýtast til eitt sosial tiltak fyri liðið (t.d. út at eta á eini matstovu).
Pengavinningar í einstaklingar kappingini og liðkappingini í 2018, skulu verða brúktir í seinasta lagið 31. des. 2019.
Vegna Skjótisamband Føroya
Esmar Joensen, formaður


text:
Orð: Hjalmar Hansen
Lag: Ida Mathisen
Týtt: Victor Danielsen
1. Dýrasta navn, ið á fold talað er:
Jesus, Jesus!
Hvørjum, sum trýr, hetta navn frelsu ber:
Jesus, Jesus!
Tað hevur lýst mær á myrkastu nátt,
um alla gleði upp stígur tað hátt –
troystin í deyða, í lívi alt gott:
Jesus, Jesus!
2. Tá ið eg hvíldi mítt høvur so møtt –
Jesus, Jesus!
Lívgaði sál mína navnið so søtt:
Jesus, Jesus!
Tá varð tað smátt, alt, ið fyrr tyktist stórt,
tá varð tað lítið, alt, eg hevði gjørt,
tá var mín trygd, at tú ei frá mær fórt,
Jesus, Jesus!
3. Villandi óljóð úr heiminum har –
Jesus, Jesus! –
Minni úr farnari tíð koma nær –
Jesus, Jesus!
Tá ið mítt hjarta er veikt, og mítt sinn
leitar til tín, áh, mín Frelsari, inn,
kom mær tá nær, meg við troyst tíni finn,
Jesus, Jesus!
4. Teska við meg, tá eg sovni á nátt,
Jesus, Jesus!
Teska títt navn, og tá verður alt gott,
Jesus, Jesus!
Navn títt burt reka alt ilt frá mær skal,
tað skal mær fylgja um deyðskuggans dal,
í tínum navni trygt hvíla eg skal,
Jesus, Jesus!


text:
Týtt: Petur William Háberg
1. Á Golgata eg dvølji við krossins harða træ,
tí ongastaðni veit eg mær so vælsignað læ,
og einki stað á fold er so dýrt sum Golgata,
í trúnni har eg syngja kann frítt „halleluja!“
2. Og hongdur upp á krossin hin tornakrýndi er,
hans líðing, sorg og pína meg djúpt í hjartað sker.
Men kærleiki hans bindur hann fast til krossins træ –
tí elski eg tað staðið, mítt skýli dag um dag.
3. Tá fyrstu ferð eg sá tað – áh, undurfulla stund –
tað var sum snarljós rakti meg djúpt í hjartans grund,
og undir tárastreymum til Harran rópti eg:
„Hav tøkk, áh, Harri Jesus, tú doyði fyri meg!“
4. Og hann, sum altíð hoyrir, hann hoyrdi róp mítt við,
hann kom til mín í náði, hann gav mær hvíld og frið.
Mín synd varð strikað út – so er Kristi hjartalag,
og tí er Golgata nú míns hjartans besta stað!
5. Eg leiti inn til krossin í freistinganna tíð,
eg leiti inn til krossin, tá trongd er á og stríð,
eg haldi meg til krossin og fái hjálp í neyð,
eg haldi meg til krossin, mítt alt í lív og deyð!


text:
Prix Føroyar
Prix Føroyar var ein tónleikakapping, sum Norðurlandahúsið tók stig til í 1995 í samstarvi við Føroya undirhaldstónleikarafelagi, Sjónvarpi Føroya, Útvarpi Føroya og við hjálp frá ymiskum áhugafeløgum í Føroyum. Meiningin var fyrst og fremst at geva føroyskum tónleikarum møguleikan at framføra egin løg, á einari proffessionellari konsert og harumframt at fáa føroyskan tónleik út í heim.
Í 2005 varð stóra gallakvøldið kallað Atlantic Music Event (AME).
Henda tónleikakappingin er ikki til longur.
Innihaldsyvirlit
Vinnarar[rætta | rætta wikitekst]
Atlantic Music Event[rætta | rætta wikitekst]
Vinnarar av AME 2005[rætta | rætta wikitekst]
- Besta lag: Teitur/Josephine
- Besti sangari: Eivør Pálsdóttir
- Besti bólkur: GoGo Blues
- Besta fløga: Teitur: Poetry and Aeroplanes
- Besti gittarspælari: Rasmus Rasmussen
- Besti bassspælari: Arnold Ludvig
- Besti trummuspælari: Rógvi á Rógvu
- Besti ljómborðsspælari: Kim Hansen
- Besti húsi: 200/Viva la Republica
- Best átak uttanlands: Teitur Lassen
- Besti produsari: Óli Poulsen
- Herðaklappið: Teitur Lassen[1]
- Mest spælda lag: Páll Finnur Páll/Forelskaður Sjónleikari
- Mest seljandi bólkur: Týr/Eric The Red ella Trølla Pætur (verður endaliga gjørt upp seinni)
Tilnevningar AME 2005[rætta | rætta wikitekst]
- Besta lag: Lena Anderssen “My Lady”,Páll Finnur Páll “Forelskaður sjónleikari, Teitur “Josephine”
- Besti sangari: Eivør, Guðrun Sólja Jacobsen, Lena Anderssen
- Besti bólkur: Deja vu, GoGo Blues, Makrel
- Besta fløga: Lena Anderssen “Can’t erase it”, Teitur “Poetry and Aeroplanes”, Salt “Salt”


text:
21.2.2019 |
Vit fara at broyta Smilies!!!!!! :)
HEY JUNIORAR. Vit fara at broyta Smilies!!!!!! :) Smilies verður framyvir fríggjakvøld kl 18:30 við nýggjari skrá.
Vit fara at broyta Smilies!!!!!! :)
Smilies verður framyvir fríggjakvøld kl 18:30 við nýggjari skrá.
Framyvir verður Smilies í tveir tímar, fyrta tíman fara vit at hugna okkum við onkrum spæli. Síðani verður ein andakt og drekkamunur. Ætlanin er at hava borðtennis, bob, borðfótbólt, borðspøl og film á skránni. Hetta er bílagt og er ávegis til bæði húsini.
Komandi fríggjakvøld verður filmskvøld, og Smilies verður í Miðvági.
Góðu foreldur :)
Sendi børn tykkara í ein sunnan felagsskap í Saron og Miðvágs missiónshúsi.
Tað er fyri børn í 5-7 flokki. Tit eru sera vælkomin.


text:
Meðan tit koyra uttanlands
Halt nógvar steðgir
Umráðandi er at halda steðg javnan, tá tú koyrir langar teinar. Sum tummilsreglu kanst tú siga, at tit steðga eina ferð fyri hvørjar tveir tímar. Far út úr bilinum, fá fríska luft og strekk tær beinini. Eru børn í bilinum, er gott hjá teimum at sleppa út at brenna eitt sindur av orku. Steðga á, áðrenn møðin vísir seg. Lat onkran annan koyra, fá tær ein kopp av kaffi ella hvíl teg eina løtu.
Gáloysni
Hugsavna teg um vegin og ferðsluna. Tá fólk ferðast í bili, koyra tey ofta ’skeivar’ tíðir á samdøgrinum og á vegum, tey ikki kenna. Tí krevst stórt uppmerksemi. Lat onnur lata upp vatnfløskur, posar o.a. fyri teg, so tú fært savnað teg um at koyra. Tú kanst eisini bíða, til tit steðga á. Skalt tú tosa í telefon, steðga bilinum, tá tað ber til.
Børn í bilinum
Syrg fyri at halda børnini virkin við leikum, filmi ella bókum. Eru tit tvey vaksin í bilinum, skal annað tykkara savna seg um at koyra, meðan hin kann taka sær av børnunum.
Gev børnunum frukt og vatn heldur enn góðgæti og sodavatn. Sukur hevur við sær, at tey verða meira virkin, og tað verður ófriðarligt í bilinum.
Lat børnini hyggja at filmi ella tak nakrar ljóðbøkur við. So kunnu tit øll lurta saman, ella børnini kunnu lurta við oyratelefonum.
Et og drekk sunt
Drekk ríkiligt av vatni og et frukt og grønmeti heldur enn góðgæti. Sunnar matvørur tryggja, at tú kennir teg væl leingi. Sodavatn og góðgæti virka bert stimbrandi eina lítla løtu.
Bilurin er tyngri enn vant
Hav í huga, at vektin á bilinum kann økjast við upp í 40 %, tá hann er fult lastaður. Tað hevur við sær, at bremsilongdin økist, og tað tekur longri tíð at steðga bilinum. Koyr varliga.
Fylg við veðurvánunum
Ver dagførd/ur um veðurvánir og støðuna á vegnum. Stórur munur kann vera á hita og avfalli í ymsum londum og landslutum.
Um óhappið hendir
Spyr títt tryggingarfelag, hvønn tú skalt venda tær til, um tú skuldi verið fyri ferðsluóhappi uttanlands.


text:
Orð: Halldór Olafsson
Lag: Dánjal Dánjalsson
1. Úr dýrdsveipta Himli, frá Faðirs síns hond,
Jesus, mín Frelsari, steig
í mannalíki til synddapran dal
og krossdeyðan fyri meg leið.
Niðurlag:
Kann eg annað enn elska hann,
hann, sum meg elskaði fyrst!
Loystur úr synd eg friðin fann,
lívgað er sálin so tyst.
2. Í undran og ærufrykt siga má eg:
Hvat var tað, higar hann dró
at loysa syndara, arman sum meg,
og tváa meg reinan sum snjó!
3. Áh, friðleysa sál, er títt vónloysi stórt,
frelsa hann vil – áh, gev ans –
hans róp á krossi, so hart – hoyr: Fullgjørt!
Tak nú móti kærleika hans!


text:
Líka síðani brúgvin um Klingruna varð gjørd liðug í 2014 hevur arbeiðið við nýggja innkomuvegnum til Tórshavn so at siga ligið stilt. Í oktober 2016 gjørdu Samferðslumálaráðið og Tórshavnar kommuna avtalu um Innkomuvegin, og í dag er avtala gjørd um restina av grótinum úr Eysturoyartunlinum, sum kemur út hvítanesmegin.
Partarnir í avtaluni um grótið eru pf. Eysturoyar- og Sandoyartunlar og Landsverk, sum hevur gjørt avtalu við partafelagið J&K Petersen, ið sum arbeiðstakari tekur ímóti grótinum og leggur tað út á Skarðshjalla. Talan er um norðasta partin av Innkomuvegnum, sum fer at ganga víðari haðani til eina íbinding í Kaldbaksfjarðarvegin.
- Tørvur hevur leingi verið á einum nýggjum innkomuvegi til Havnina, tí ferðslan er vaksin so nógv seinnu árini. Og nú Eysturoyartunnilin um ikki so langa tíð verður knýttur í landsvegakervið, verður uppaftur størri tørvur á at leiða ferðsluna uttan um bygt øki í høvuðsstaðnum, sigur Armgarð E. Steinhólm, leiðari á Deildini fyri Infrakervi á Landsverki.
Landsstýrismaðurin í samferðslumálum, Heðin Mortensen, er fegin um, at gongd aftur er komið á arbeiðið við Innkomuvegnum.
- Eftir at arbeiðið við Innkomuvegnum hevur ligið stilt í fleiri ár, kunnu vit nú fegnast um, at tað er eydnast okkum at fáa eina avtalu í lag, sum aftur setir ferð á hesa týdningarmiklu verkætlan við at skipa ferðsluna inn í høvuðsstaðin á ein nøktandi og góðan hátt, sigur Heðin Mortesen, landsstýrismaður í samferðslumálum.
Sambært stjóranum í tunnilsfelagnum, Teiti Samuelsen, eru umleið 1.500 metrar eftir at spreingja fyri tunlinum, og tveir triðingar av hesum teini verða sprondir hvítanesmegin. Við øðrum orðum verður talan um grót, sum svarar til umleið 1.000 metrar av enn ósprongdum gróti í tunlinum, sum skal fara til at fylla upp í sambandi við gerð av Innkomuvegnum.
Tann parturin av Innkomuvegnum, sum avtala varð gjørd um í 2016, og sum nú av álvara fer í gongd, byrjar við Kaldbaksfjarðarvegin, fer víðari umvegis Skarðshjalla móti rundkoyring við Hvítanesvegin oman fyri munnan til Eysturoyartunnilin, og síðani norður um Havnina og móti Oyggjarvegnum.
Partarnir avtalaðu tá, hvørjir vegateinar, íbindingar og flættingar, ið ávikavist landið og kommunan og tunnilsfelagið varða av, og at grótið frá undirsjóvartunlinum í størst møguligan mun skuldi nýtast til hesar vegagerðir.
Avtalan frá 2016 ber eisini í sær, at ávikavist Flatarvegurin og Sundsvegurin verða lagdir undir tær báðar brýrnar, ið eru gjørdar til endamálið. Kommunan ger vegirnar, og landið ger íbindingina ella flættingina til landsvegin.
Landið ger eisini allar aðrar neyðugar íbindingar ella flættingar í landsveg. Tá ferðslutrýstið ger tað neyðugt, verður ein tunnil gjørdur á teininum frá Villingardalsvegnum og vestur eftir til Oyggjarvegin. Landið og Tórshavnar kommuna fíggja hvør sín helming til gerð av tunlinum, sum verður landsvegateinur.
(Myndatekstur)
Umboð fyri avtalupartarnar í sambandi við, at restin av grótinum úr Eysturoyartunlinum hvítanesmegin verður nýtt til nýggja Innkomuvegin. Her avmyndaði á Skarðshjalla, har arbeiðið við Innkomuvegnum nú verður sett í gongd aftur. Frá vinstru Stein Olvur Petersen, J&K Petersen, Teitur Samuelsen, Eysturoyar- og Sandoyartunlar, Armgarð E. Steinhólm, Landsverk, og Heðin Mortensen, landsstýrismaður í samferðslumálum.


text:
Árni Gregersen, ting.fo 08.12.2017 (19:01)
Magni bjargaði uppskotinum fyri samgonguna
Eftir drúgva orðaskiftið kom uppskotið um fyrisiting av tilfeingi til atkvøðugreiðslu. Tað endaði við, at uppskotið hjá Høgna Hoydal, landsstýrismanni við fiskivinnumálum, fekk 16 atkvøður fyri og 15 ímóti.
Allan dag vóru gitingar um, hvussu atkvøðugreiðslan fór at enda, tí Kristin Michelsen, Javnaðarflokkurin, ikki var á fundinum í dag. Tað gjørdi, at atkvøddu øll, so hevði staðið á jøvnum og uppskotið hevði fallið.
Men sum ofta verður gjørt, so hevði Kristin Michelsen gjørt eina avtalu við Magna Laksáfoss, Sambandsflokkurin um at "cleara". Tað vil siga, at so fer ein atkvøða burtur av, bæði hjá samgongu og andstøðu.
Tað gjørdi, at samgongan hevði meirlutan, tá ið atkvøtt var í kvøld.
At uppskotið nú er samtykt vil siga, at tað nú fer til 3.viðgerð. Ímillum 2. og 3.viðgerð ber til at gera broytingar, sum vit helst eisini fara at síggja í hesum føri.
3.viðgerð verður helst í næstu viku
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fagraberg
Nakað av fólki var samankomið á bryggjuni í Fuglafirði seinasta fríggjakvøld, tá ið skipað var fyri móttøku fyri Fagrabergi, fyrrverandi Krúnborg, sum nú hevur heimstað í Fuglafirði.
Í góðveðrinum fríggjakvøldið kom nóta-og trolskipið, Krúnborg, sum hevur fingið nýggjar eigarar, á Fuglafjørð. Skipið hevur nú heimstað í Fuglafirði og hevur fingið navnið, Fagraberg.Tað var Fuglafjarðar býráð, sum skipaði fyri móttøkuni, har Fuglafjarðar
Hornorkestur spældi og borgarstjórin, Sigurd Simonsen, helt røðu. Nakað av fólki var á bryggjuni, og tá ið borgarstjórin hevði hildið sína røðu, bjóðaði Anfinn Olsen, reiðari, øllum umborð at síggja skipið.Umborð fingu ung sum tilkomin góðgæti og okkurt at leska sær við.Út á náttina loysti Fagraberg og fór nýggjan túr – við nýggjum eigarum.
[19.06.2006 – Jóhan Heri Joensen]


text:
Nevndin
Gunnar Restorff, Dansifelagið í Havn, formaður.
Anna Elisa Jacobsen, Vága Dansifelag, næstformaður.
Kathrina Hansen, Eysturoyar Dansifelag, kassameistari.
Samband
Sláið Ring
v/ Gunnari Restorff
Tórsbyrgi 2
100 Tórshavn
T–postur: sr@sr.fo
Tlf. 292563
Nakað frá stovnanini av Sláið Ring
Í fyrstu gerðabók felagsins stendur m.a. at lesa …
Hin 8. apríl 1978, kl. 20.00, hevði Sumbiar Dansifelag bjóðað hinum dansifeløgunum í Føroyum til fundar í Havn, við tí endamáli, at stovna landsfelag fyri øll dansifeløgini í Føroyum.Hin 27. mai 1978, kl. 20.00, varð stovnandi aðalfundur hildin í fyrilestrarhøll Fróðskaparsetursins. Øll tey einstøku feløgini vóru umboðað. Samtykt varð at navn felagsins skuldi vera: Sláið Ring – landsfelag føroyskum dansi at frama.
Tann 25. november 1978 kl. 20.00, helt nývalda nevndin sín fyrsta fund.
Møttir vóru:
Jógvan A. Johannesen, Dalur – Stígum Fast
Christoffur Joensen, Vági – Jómsvíkingar
Jákup Olsen – Suðuroyar norðara helvt
Tórstein Niclasen, Miðvági – Vága Dansifelag
Janus Egholm – Norðstreymoyar Dansifelag
J. Hendrik Joensen – Sumbiar Dansifelag
Høgni Mohr – Dansifelagið í HavnÍ dag eru limafeløgini í Sláið Ring 16 í tali. Limatalið liggur um 2.000.
Heimstaður felagsins er har, tann til eina og hvørja tíð sitandi formaður hevur
bústað.
Hvør kann gerast limur í Sláið Ring
Samb. lógum felagsins kunnu øll dansifeløg fyri føroyskum dansi heimahoyrandi í Føroyum gerast limir.
Feløg fyri føroyskum fyri føroyskum dansi uttanlendis kunnu gerast limir undir ávísum treytum.


text:
Løgfrøðingur til leigunevndina (BROYTT FØRLEIKAKRØV OG LONGD FREIST)
Leigunevndin søkir eftir løgfrøðingi til setan skjótast gjørligt. Løgfrøðingurin skal røkja umsitingarligu uppgávurnar, ið knýta seg til virksemið hjá leigunevndini.
Leigulógin kom í gildi í Føroyum í 2010. Endamálið við lógini er at tryggja ein skipaðan og gjøgnumskygdan leigumarknað, har tað verða sett ávís krøv til leiguavtalur. Til tess at tryggja, at lógin verður hildin, skal ein leigunevnd sambært lógini taka avgerð í trætumálum millum leigara og útleigara.
Starvsuppgávurnar hjá løgfrøðinginum, ið settur verður, verða m.a. hesar:
· At gera tilmælir til avgerðir í trætumálum,
· at veita leigarum og útleigarum neyðuga ráðgeving í mun til leigulógina,
· at skráseta hagtøl um virksemi hjá nevnd og umsiting,
· at gera ársfrágreiðing um virksemið hjá leigunevndini,
· at umsita heimasíðuna,
· at senda tilfar til hoyringar og senda nevndarlimunum alt tilfar áðrenn fundirnar,
· at senda og móttaka post, og
· at journalisera.
Førleikar
Tú hevur hægri útbúgving innan løgfrøði. Ert tú lesandi og um at gera útbúgving tína lidna, ert tú eisini vælkomin at søkja.
Tú dugir væl at orða teg á føroyskum, bæði á skrift og í talu.
Tú dugir og torir væl at samskifta bæði við myndugleikar og borgarar, og tú ert før/-ur fyri at arbeiða undir einum ávísum trýsti. Tú ert til reiðar at taka eitt eyka tak, tá á stendur, og tað fellur tær lætt at arbeiða sjálvstøðugt.
Lønar- og setanartreytir
Talan er um eitt parttíðarstarv, har starvsbrøkurin fyribils er ásettur til 2/3.
Almannamálaráðið er setanarmyndugleiki, og fyribils starvsstaður verður í Almannamálaráðnum.
Starvið verður sett sambært sáttmála millum Fíggjarmálaráðið og Búskapar- og løgfrøðingafelagið. Setanin fevnir um leigunevndina, Almannamálaráðið og stovnar undir tí, umframt Løgmansskrivstovuna og onnur stjórnarráð.
Umsókn við avriti av prógvum o.ø. skal sendast til:
Almannamálaráðið
Eirargarður 2
FO-100 Tórshavn
ella umvegis teldupost á amr@amr.fo
Umsóknarfreist
Umsóknin skal vera okkum í hendi í seinasta lagi mikudagin 27. mars 2019, kl. 12.00.
Nærri fæst at vita um starvið við at venda sær til Birtu Biskopstø, forkvinnu í leigunevndini, á tlf. 58 98 22 ella umvegis teldupost á leigunevndin@leigunevndin.fo, ella Marjuna Magnussen, deildarstjóra í Almannamálaráðnum, á tlf. 73 40 60 ella umvegis teldupost á marjun.magnussen@amr.fo.
31. mar 2019
27. mar 2019
25. mar 2019
24. mar 2019
26. apr 2019
7. apr 2019
8. apr 2019
29. mar 2019
5. apr 2019
4. apr 2019


text:
Tórshavnar kommuna søkir vegna Dagstovnin Kura eftir námsfrøðingum.
- Fýra størv í vøggustovu á 25 tíma viku at byrja skjótast tilber
- Ein avloysara 5-10 tímar, fastar tíðir eftir avtalu
VÆNTANIR
- Hug og evni at menna námsfrøðiliga arbeiði á stovninum
- Góð samstarvs- og samskiftisevni, til at virka fyri góðum samstarvið við foreldur, børn og starvsfelagar
- Ágrýtin, hug og evni at skapa ein fjølbroyttan, mennandi og tryggan dag fyri einstaka barnið
- Megna at arbeiða sjálvstøðugt og taka ábyrgd og avgerðir, og samstundis varðveita yvirlitið, tá ið á stendur
SETANARVIÐURSKIFTI
Størvini verða sett sambært sáttmála millum Føroya Pedagogfelag og Kommunala Arbeiðsgevarafelagið.
Um eingin skikkaður námsfrøðingur søkir, kann hjálparfólk setast í tíðaravmarkað starv í eitt ár.
MEIRA FÆST AT VITA
Meiri fæst at vita um starvið við at venda sær til Connie Lassen, stovnsleiðara, á telefon 221323.
UMSÓKN
Umsókn saman við upplýsingum o.ø. skal sendast til Tórshavnar kommunu sum teldubræv á torshavn@torshavn.fo
Umsóknarfreistin er 23. mars 2018.


text:
Almannaverkið søkir eftir einum leiðara afturat til Eind 3 í Trivnaðardeplinum til setan 01.03.2019 ella skjótast gjørligt. Leiðarin kemur fyrst og fremst at hava ábyrgd av bú- og viðgerðarstovninum í Viðargøtu.
Almannaverkið styrkir um leiðsluna í Eind 3 í Trivnaðardeplinum og søkir tí eftir einum leiðara afturat. Leiðslan í Eind 3 telir nú eindarleiðaran og tveir leiðarar. Leitað verður eftir einum sterkum leiðslufakligum leiðara, sum í høvuðsheitum skal taka sær av stovninum í Viðargøtu, men sum eisini fær ábyrgd av øðrum økjum í eindini.
Arbeiðsuppgávur
Leiðarin hevur, í samráð við eindarleiðaran, ábyrgdina av bú- og viðgerðarstovninum í Viðargøtu. Leiðarin hevur fakliga, fíggjarliga, fyrisitingarliga og starvsfólkaliga ábyrgd fyri starvsfólkunum í Viðargøtu.
Tørvur er á einum leiðara, sum brennir fyri økinum, sum dugir at taka avgerðir og at ganga fremst. Leiðarin skal leiða og ganga á odda fyri at tryggja bæði trivnað og fakliga menning, har borgararnir fáa eina námsfrøðiliga tænastu á høgum støði, samstundis sum starvsfólkið fær eitt spennandi og áhugavert arbeiðspláss við nærverandi leiðslu.
Leiðarin skal, saman við eindarleiðaranum skipa fyri, at tilfeingið verður gagnnýtt skynsamt og leggja dent á gott samskifti við borgarar, avvarðandi, starvsfólk, leiðslu og myndugleikar. Eindin skal støðugt laga seg til tørvin hjá borgarunum og til broytingar í treytunum hjá Almannaverkinum.
Førleikar
Tann sum verður settur skal hava viðkomandi útbúgving og eftirútbúgving. Leiðsluútbúgving ella royndir við starvsfólkaleiðslu kann vera ein fyrimunur. Somuleiðis kann tað vera ein fyrimunur, um umsøkjari hevur kunnleika til og royndir við borgarum, sum hava autismu.
Væntað verður
Væntað verður at tú hevur evni at leiða og megnar at standa á odda fyri námsfrøðiligu menningini í eindini. Harumframt verður væntað, at tú hevur fíggjarligar førleikar, hevur kunnleika til og kennir týdningin av at veita eina góða tænastu til borgaran, dugir at orða teg í skrift og talu og hevur vilja og evni at samskifta og samstarva við avvarðandi, starvsfólk og leiðslu.
Setanar- og lønarviðurskifti
Setanarøkið er Almannaverkið, við tænastu í løtuni í eind 3 í Trivnaðardeplinum. Dagligi arbeiðsstaðurin er í Tórshavn. Starvsfólk mugu tola broytingar og umskipanir í starvinum
Starvið verður sett sambært sáttmála millum Fíggjarmálaráðið og avvarðandi fakfelag við samráðingarrætti fyri økið, og verður starvið lønt í 33. lønarflokki í lønartalvuni fyri Tænastumannafelag landsins. Er viðkomandi tænastumaður innan økið, er tó møguleiki fyri at halda fram sum tænastumaður.
Umsókn
Skrivlig umsókn saman við avritum av prógvum, c.v. og upplýsingum um viðkomandi starvsroyndir skal sendast til starv@av.fo ella til Almannaverkið, Staravegur 18, Postsmoga 3096, 110 Tórshavn. Viðmerkjast skal “Umsókn leiðari eind 3”.
Freist
Umsóknir skulu vera Almannaverkinum í hendi í seinasta lagi 22.01.2019.
Nærri upplýsingar um starvið fáast við at venda sær til Poulu Djurhuus, eindarleiðara, á telefon 297415.


text:
Orð og lag: Inglis/Yanhill og Árni Jacobsen (3. ør.)
Lag: Inglis/Yanhill
Týtt: Árni Jacobsen (1. og 2. ør.)
Upprunaheiti: I had nothing but heartaches (I have everything I need to make me happy)
1. Einans ófriður tyngdi mítt hjarta,
eftir friðinum leitaði eg.
Eg var nívdur av ótta og iva,
men einki nú fattast mær.
Niðurlag: Alt eg eigi, sum ber mær sanna gleði,
Harrin Jesus nú vísir mær leið.
Hann meg frelsti, eg liva skal í ævir,
og einki nú fattast mær!
2. Um eg framtíðarætlanir legði,
ei eg meining við lívinum fann,
til eg fann tað, sum vert er at eiga,
og einki nú fattast mær!
3. Nú kann sál mín í friðinum hvíla
í tí friði, sum Jesus mær gav,
og við gleði eg lovsong kann syngja,
tí einki nú fattast mær!